title: Σύσταση του Συμβουλίου, της  14ης Φεβρουαρίου 2006 , σχετικά με το διορισμό μέλους της Εκτελεστικής Επιτροπής της Ευρωπαϊκής Κεντρικής Τράπεζας

text:
               17.2.2006

               EL

               Επίσημη Εφημερίδα της Ευρωπαϊκής Ένωσης

               L 47/58

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 14ης Φεβρουαρίου 2006
   σχετικά με το διορισμό μέλους της Εκτελεστικής Επιτροπής της Ευρωπαϊκής Κεντρικής Τράπεζας
   (2006/108/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 112 παράγραφος 2 στοιχείο β), το άρθρο 122 παράγραφος 4 και τα άρθρα 11 παράγραφος 2 και 43 παράγραφος 3 του πρωτοκόλλου για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας,
   Εκτιμώντας τα ακόλουθα:
   Η θητεία του κ. Otmar ISSING λήγει στις 31 Μαΐου 2006. Θα πρέπει να διοριστεί ένα μέλος στην Εκτελεστική Επιτροπή της Ευρωπαϊκής Κεντρικής Τράπεζας,
   ΣΥΝΙΣΤΑ:
   Το διορισμό του κ. Jürgen STARK ως μέλους της Εκτελεστικής Επιτροπής της Ευρωπαϊκής Κεντρικής Τράπεζας για μία θητεία οκτώ ετών από την 1η Ιουνίου 2006.
   Η παρούσα σύσταση υποβάλλεται προς λήψη απόφασης στους αρχηγούς κρατών ή κυβερνήσεων των κρατών μελών της Ευρωπαϊκής Κοινότητας τα οποία έχουν ως νόμισμα το ευρώ, για τη λήψη απόφασης ύστερα από διαβούλευση με το Ευρωπαϊκό Κοινοβούλιο και το διοικητικό συμβούλιο της Ευρωπαϊκής Κεντρικής Τράπεζας.
   Η παρούσα σύσταση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 14 Φεβρουαρίου 2006.

            Για το Συμβούλιο

            Ο Πρόεδρος

         K.-H. GRASSER


title: Σύσταση του Συμβουλίου, της 8ης Ιουλίου 2014 , σχετικά με το εθνικό πρόγραμμα μεταρρυθμίσεων της Σλοβενίας για το 2014 και τη διατύπωση γνώμης του Συμβουλίου σχετικά με το πρόγραμμα σταθερότητας της Σλοβενίας για το 2014

text:
               29.7.2014

               EL

               Επίσημη Εφημερίδα της Ευρωπαϊκής Ένωσης

               C 247/115

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 8ης Ιουλίου 2014
   σχετικά με το εθνικό πρόγραμμα μεταρρυθμίσεων της Σλοβενίας για το 2014 και τη διατύπωση γνώμης του Συμβουλίου σχετικά με το πρόγραμμα σταθερότητας της Σλοβενίας για το 2014
   2014/C 247/22
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση νέας στρατηγικής για την ανάπτυξη και την απασχόληση, «Ευρώπη 2020», βασιζόμενη στον μεγαλύτερο συντονισμό των οικονομικών πολιτικών, η οποία εστιάζεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο, βάσει των συστάσεων της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010-2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λάβουν υπόψη τις ολοκληρωμένες κατευθυντήριες γραμμές στις οικείες εθνικές οικονομικές πολιτικές και πολιτικές απασχόλησης.

               (3)

               Στις 29 Ιουνίου 2012, οι αρχηγοί κρατών και κυβερνήσεων των κρατών μελών ενέκριναν «Σύμφωνο για την ανάπτυξη και την απασχόληση», το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ζώνης του ευρώ, με την κινητοποίηση όλων των δυνατών μηχανισμών, μέσων και πολιτικών. Έλαβαν απόφαση σχετικά με τη δράση που πρέπει να αναληφθεί στο επίπεδο των κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των ειδικών ανά χώρα συστάσεων.

               (4)

               Στις 9 Ιουλίου 2013, το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Σλοβενίας για το 2013 και εξέδωσε τη γνώμη του σχετικά με το πρόγραμμα σταθερότητας της Σλοβενίας για την περίοδο 2012-2016. Στις 15 Νοεμβρίου 2013 σύμφωνα με τον κανονισμό (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου (5), η Επιτροπή εξέδωσε γνώμη σχετικά με το σχέδιο προϋπολογισμού της Σλοβενίας για το 2014.

               (5)

               Στις 13 Νοεμβρίου 2013, η Επιτροπή εξέδωσε την ετήσια επισκόπηση της ανάπτυξης, δίνοντας το εναρκτήριο λάκτισμα για το Ευρωπαϊκό Εξάμηνο του 2014 για τον συντονισμό των οικονομικών πολιτικών. Επίσης στις 13 Νοεμβρίου 2013, η Επιτροπή, βάσει του κανονισμού (ΕΕ) αριθ. 1176/2011, εξέδωσε την έκθεση του Μηχανισμού Επαγρύπνησης, στην οποία η Σλοβενία συγκαταλέγεται στα κράτη μέλη που θα πρέπει να υποβληθούν σε εμπεριστατωμένη επισκόπηση.

               (6)

               Στις 20 Δεκεμβρίου 2013, το Ευρωπαϊκό Συμβούλιο ενέκρινε τις προτεραιότητες για τη διασφάλιση της χρηματοπιστωτικής σταθερότητας, της δημοσιονομικής εξυγίανσης και δράσης για την τόνωση της ανάπτυξης. Το Συμβούλιο υπογράμμισε την ανάγκη να επιδιωχθεί διαφοροποιημένη δημοσιονομική εξυγίανση που θα ευνοεί την ανάπτυξη, να αποκατασταθούν οι κανονικές συνθήκες δανεισμού στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (7)

               Στις 5 Μαρτίου 2014, η Επιτροπή δημοσίευσε τα αποτελέσματα της εμπεριστατωμένης της επισκόπησης σχετικά με τη Σλοβενία, βάσει του άρθρου 5 του κανονισμού (ΕΕ) αριθ. 1176/2011. Η ανάλυση της Επιτροπής οδηγεί στο συμπέρασμα ότι η Σλοβενία εξακολουθεί να αντιμετωπίζει μακροοικονομικές ανισορροπίες, οι οποίες απαιτούν παρακολούθηση και συνεχή δράση σε επίπεδο πολιτικής. Παρά το γεγονός ότι οι ανισορροπίες αποκαταστάθηκαν το 2013 χάρη στη μακροοικονομική προσαρμογή και πολιτική δράση της Σλοβενίας, το μέγεθος της απαιτούμενης διόρθωσης υποδηλώνει ότι εξακολουθούν να υφίστανται ουσιαστικοί κίνδυνοι. Πιο συγκεκριμένα, ιδιαίτερη προσοχή απαιτούν οι κίνδυνοι που απορρέουν από μια οικονομική διάρθρωση που χαρακτηρίζεται από ασθενή εταιρική διακυβέρνηση, υψηλό επίπεδο κρατικής παρέμβασης στην οικονομία, απώλειες ανταγωνιστικότητας κόστους, υπερχρέωση των επιχειρήσεων και σημαντική αύξηση του δημοσίου χρέους. Παρά τη σημαντική πρόοδο που έχει σημειωθεί όσον αφορά τη διόρθωση των ισολογισμών των τραπεζών, εξακολουθεί να απαιτείται αποφασιστική δράση όσον αφορά την πλήρη υλοποίηση μιας ολοκληρωμένης στρατηγικής στον τραπεζικό τομέα, συμπεριλαμβανομένης της αναδιάρθρωσης, ιδιωτικοποίησης και ενισχυμένης εποπτείας.

               (8)

               Στις 5 Μαρτίου 2014 η Επιτροπή εξέδωσε αυτόνομη σύσταση με αποδέκτρια τη Σλοβενία με την οποία ζητά από τις αρχές να καταβάλουν περισσότερες προσπάθειες για να εξασφαλίσουν την πλήρη συμμόρφωση με τη σύσταση του Συμβουλίου στο πλαίσιο της ΔΥΕ και να υποβάλουν εκθέσεις με θέμα τα πρόσθετα μέτρα σε ειδική ενότητα του προγράμματος σταθερότητας για το 2014.

               (9)

               Στις 15 Απριλίου 2014, η Σλοβενία υπέβαλε το εθνικό της πρόγραμμα μεταρρυθμίσεων του 2014 και στις 24 Απριλίου 2014 το πρόγραμμα σταθερότητας του 2014. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν ταυτόχρονα.

               (10)

               Στόχος της δημοσιονομικής στρατηγικής που περιγράφεται στο πρόγραμμα σταθερότητας του 2014 είναι να διορθωθεί το υπερβολικό έλλειμμα έως το 2015 και να επιτευχθεί ο μεσοπρόθεσμος στόχος (ΜΔΣ) έως το 2017. Το πρόγραμμα σταθερότητας επιβεβαιώνει τον προηγούμενο μεσοπρόθεσμο στόχο ισοσκέλισης του προϋπολογισμού, που συνάδει με τις απαιτήσεις του Συμφώνου Σταθερότητας και Ανάπτυξης. Ωστόσο, το (εκ νέου υπολογισθέν) διαρθρωτικό ισοζύγιο δεν αναμένεται να επιτύχει τον μεσοπρόθεσμο στόχο έως το 2017. Στόχος του προγράμματος σταθερότητας είναι να διαμορφωθεί το έλλειμμα κάτω από το 3 % του ΑΕΠ το 2015, σύμφωνα με τον στόχο που τίθεται στη σύσταση ΔΥΕ. Μετά το 2015, το πρόγραμμα σταθερότητας προβλέπει σταθερή πτώση του ελλείμματος πριν μετατραπεί σε πλεόνασμα 0,3 % του ΑΕΠ το 2018. Το πρόγραμμα σταθερότητας προβλέπει ότι το δημόσιο χρέος θα φθάσει σε ανώτατη τιμή 81,1 % του ΑΕΠ το 2015 και εν συνεχεία θα πέσει στο 76 % το 2016. Συνολικά, η δημοσιονομική στρατηγική που περιγράφεται στο πρόγραμμα σταθερότητας συνάδει με τις απαιτήσεις του Συμφώνου Σταθερότητας και Ανάπτυξης. Το μακροοικονομικό σενάριο στο οποίο στηρίζονται οι δημοσιονομικές προβλέψεις του προγράμματος σταθερότητας, το οποίο εκπονήθηκε από ανεξάρτητο φορέα (το ινστιτούτο μακροοικονομικής ανάλυσης και ανάπτυξης), είναι επιφυλακτικό. Στο πρόγραμμα σταθερότητας προσδιορίζονται ορισμένα πρόσθετα μέτρα που συμβάλλουν στη γεφύρωση του χάσματος με την απαιτούμενη δημοσιονομική προσπάθεια. Συνεπώς, εκτιμάται ότι το πρόγραμμα σταθερότητας έχει ανταποκριθεί εν μέρει στη σύσταση της αυτόνομης επιτροπής. Παρά ταύτα, εξακολουθούν να υπάρχουν κίνδυνοι δυσμενών εξελίξεων δεδομένου ότι τα μέτρα στα οποία στηρίζεται το πρόγραμμα σταθερότητας δεν είναι αρκούντως αναλυτικά, και πολλά εξ αυτών δεν έχουν ακόμη υιοθετηθεί.
               Τυχόν δυνητικές πρόσθετες ανάγκες ανακεφαλαιοποίησης των τραπεζών, που προκύπτουν από την εξέταση της ποιότητας των στοιχείων ενεργητικού και τον έλεγχο φερεγγυότητας σε ακραίες συνθήκες που διενεργήθηκαν στη Σλοβενία το 2013, θα αυξήσουν το έλλειμμα και τους δείκτες χρέους, ενώ τυχόν έσοδα από την επιτυχή ιδιωτικοποίηση κρατικών οντοτήτων ή τραπεζών που δεν έχουν ενσωματωθεί στις προβλέψεις του προγράμματος θα μειώσουν το βάρος των χρεών. Βάσει των προβλέψεων της Επιτροπής, η δημοσιονομική προσπάθεια για την περίοδο 2013-2014 υπολείπεται κατά 1,4 % του ΑΕΠ από την άποψη της (διορθωμένης) μεταβολής στο διαρθρωτικό ισοζύγιο και κατά 0,5 % του ΑΕΠ από την άποψη του ύψους των μέτρων που κρίθηκαν αναγκαία κατά τον χρόνο έκδοσης της σύστασης για τη ΔΥΕ. Για το 2015, μολονότι το πρόγραμμα σταθερότητας προβλέπει έλλειμμα σύμφωνα με τη σύσταση της ΔΥΕ, σύμφωνα με τις εκτιμήσεις των εαρινών προβλέψεων των υπηρεσιών της Επιτροπής του 2014 προβλέπεται έλλειμμα 3,1 % του ΑΕΠ.

               (11)

               Εξάλλου, βάσει των προβλέψεων της Επιτροπής, η δημοσιονομική προσπάθεια, υπολογιζόμενη τόσο βάσει της (διορθωμένης) μεταβολής στο διαρθρωτικό ισοζύγιο όσο και βάσει του υποκείμενου ποσού των μέτρων διακριτικής ευχέρειας που πρόκειται να εφαρμοστούν, αναμένεται να υπολείπεται ελαφρώς από το επίπεδο που συνιστά το Συμβούλιο για το 2015. Βάσει της οικείας αξιολόγησης του προγράμματος σταθερότητας και βάσει των προβλέψεων της Επιτροπής, σύμφωνα με τον κανονισμό (ΕΚ) αριθ. 1466/97, το Συμβούλιο εκτιμά ότι απαιτούνται πρόσθετες προσπάθειες, το 2014 και εφεξής, προκειμένου να εξασφαλιστεί πλήρης συμμόρφωση με τη σύσταση ΔΥΕ, συμπεριλαμβανομένης της απαιτούμενης διαρθρωτικής προσπάθειας.

               (12)

               Όσον αφορά τους δημοσιονομικούς κανόνες, το 2013 το κοινοβούλιο ενέκρινε συνταγματική βάση για την υιοθέτηση ενός κανόνα ισοσκελισμένου προϋπολογισμού/πλεονάσματος γενικής κυβέρνησης σε διαρθρωτικές τιμές. Ωστόσο, η απαιτούμενη νομοθεσία εφαρμογής, συγκεκριμένα ο νόμος για τον δημοσιονομικό κανόνα, που επρόκειτο να τεθεί σε εφαρμογή έως τον Νοέμβριο του 2013, δεν έχει ακόμη εγκριθεί. Ειδικότερα, πρέπει να θεσπιστεί η αναγκαία νομική βάση ώστε να καθοριστούν ο ρόλος, η αρμοδιότητα και η ανεξαρτησία ενός λειτουργικού δημοσιονομικού συμβουλίου. Με την έγκαιρη συμπλήρωση της ολοκληρωμένης επισκόπησης των δαπανών όλων των δημοσιονομικών χρηστών στον βασικό τομέα δαπανών της υγείας μπορεί να προσδιοριστούν μέτρα για τη στήριξη της δημοσιονομικής εξυγίανσης και να εντοπιστούν δυνατότητες για βελτίωση της αποδοτικότητας και της αποτελεσματικότητας.

               (13)

               Το 2013 απευθύνθηκε σύσταση στη Σλοβενία να ενισχύσει τη μακροχρόνια διατηρησιμότητα του συνταξιοδοτικού συστήματος και να βελτιώσει την αποδοτικότητα, την αποτελεσματικότητα ως προς το κόστος και την ποιότητα του τομέα μακροχρόνιας περίθαλψης. Η Σλοβενία έχει σημειώσει περιορισμένη πρόοδο όσον αφορά τη λήψη μέτρων για συμμόρφωση με την εν λόγω σύσταση. Τον Απρίλιο του 2014 ολοκληρώθηκε η αξιολόγηση της συνταξιοδοτικής μεταρρύθμισης του 2012 και τα πρώτα συμπεράσματα κρίνονται θετικά. Παρά το γεγονός ότι επιτεύχθηκε κάποια δημοσιονομική εξοικονόμηση πόρων, το επίπεδο των συντάξεων παρέμεινε αμετάβλητο. Η Σλοβενία αντιμετωπίζει υψηλούς μεσοπρόθεσμους και μακροπρόθεσμους κινδύνους δημοσιονομικής διατηρησιμότητας κυρίως λόγω της αύξησης των δαπανών που συνδέονται με τη δημογραφική γήρανση στη χώρα. Θα απαιτηθεί συνεπώς, μεσοπρόθεσμα, μεταρρύθμιση του συνταξιοδοτικού συστήματος και του συστήματος μακροχρόνιας περίθαλψης, για να σταθεροποιηθούν οι συνολικές δαπάνες μεσοπρόθεσμα και μακροπρόθεσμα, διασφαλίζοντας παράλληλα την επάρκεια των συντάξεων και την πρόσβαση στις υπηρεσίες μακροχρόνιας περίθαλψης. Οι αρχές σχεδιάζουν την κατάρτιση Λευκής Βίβλου για τη συνολική μεταρρύθμιση του συνταξιοδοτικού συστήματος. Προσχέδιο για τη μεταρρύθμιση της μακροχρόνιας περίθαλψης εγκρίθηκε στα τέλη του 2013, ενώ η σχετική νομοθεσία αναμένεται να θεσπιστεί στα τέλη του 2014. Διαφαίνεται, ωστόσο, ο κίνδυνος καθυστέρησης δεδομένου ότι καθυστερεί η εν εξελίξει αναδιοργάνωση της ασφάλισης υγείας.

               (14)

               Η κατάσταση στην αγορά εργασίας έχει επιδεινωθεί. Η ανεργία έφθασε στο 10,3 % το 2013 και η ανεργία των νέων ανήλθε στο 21,6 % το 2013, ενώ το ποσοστό των νέων εκτός απασχόλησης, εκπαίδευσης ή κατάρτισης αυξήθηκε κατά 2,1 ποσοστιαίες μονάδες μεταξύ των ετών 2011 και 2013. Η αξιολόγηση της μεταρρύθμισης της αγοράς εργασίας που υιοθετήθηκε το 2013 παρέχει ενδείξεις για μείωση του κατακερματισμού μεταξύ μόνιμων συμβάσεων και συμβάσεων ορισμένου χρόνου, αν και τούτο συνέβη υπό την επίδραση της αυξημένης χρήσης άλλων μη μόνιμων συμβατικών μορφών, ενώ ασαφές παραμένει το αποτέλεσμα των κινήτρων για την απασχόληση των ατόμων μεγαλύτερης και νεώτερης ηλικίας. Για την αντιμετώπιση του κατακερματισμού της αγοράς εργασίας επιχειρείται επίσης η καλύτερη κανονιστική ρύθμιση της φοιτητικής εργασίας. Ενώ εκκρεμεί η έγκριση ενός νέου νόμου, εξακολουθούν να υπάρχουν ανησυχίες σχετικά με το κατά πόσον η ρύθμιση αυτή θα αντιμετωπίσει ικανοποιητικά τις ελλείψεις των προηγούμενων διατάξεων. Η κυβέρνηση σημείωσε περιορισμένη πρόοδο όσον αφορά την εφαρμογή της σύστασης του προηγούμενου έτους για τον κατώτατο μισθό, που εξακολουθεί να υπόκειται σε τιμαριθμική αναπροσαρμογή μόνο βάσει του πληθωρισμού, ενώ ο νόμος για τον κατώτατο μισθό επιτρέπει την αναπροσαρμογή βάσει άλλων οικονομικών συνθηκών. Περιορισμένη πρόοδος σημειώθηκε όσον αφορά την κατάρτιση αποτελεσματικών προσαρμοσμένων ενεργών μέτρων πολιτικής στην αγορά εργασίας και για την αντιμετώπιση των αναντιστοιχιών όσον αφορά τις δεξιότητες.

               (15)

               Η κυβέρνηση σημείωσε ουσιαστική πρόοδο στο επίπεδο των συστάσεων που αφορούν τη σταθερότητα στον τραπεζικό τομέα, με τη διενέργεια αξιόπιστης επανεξέτασης της ποιότητας των στοιχείων ενεργητικού και ελέγχου φερεγγυότητας σε ακραίες συνθήκες, ταχείες ανακεφαλαιοποιήσεις, καθώς και τη μεταβίβαση μη εξυπηρετούμενων δανείων στην Εταιρεία Διαχείρισης Τραπεζικών Στοιχείων Ενεργητικού. Οι εργασίες δεν έχουν, ωστόσο, ολοκληρωθεί και απαιτείται αποφασιστική δράση για την ολοκλήρωση και υλοποίηση μιας συνολικής στρατηγικής στον τραπεζικό τομέα, όπως εξαγγέλθηκε τον Δεκέμβριο του 2013, συμπεριλαμβανομένης της αναδιάρθρωσης, ιδιωτικοποίησης και ενισχυμένης εποπτείας. Υψηλό παραμένει το επίπεδο μη εξυπηρετούμενων δανείων στο τραπεζικό σύστημα. Είναι επομένως σημαντικό για τις τράπεζες να δημιουργήσουν ικανότητα εσωτερικής ρύθμισης για τα μη εξυπηρετούμενα δάνεια, συμπεριλαμβανομένης της ενίσχυσης των μονάδων εσωτερικής διαχείρισης στοιχείων ενεργητικού και αναδιάρθρωσης, να επιταχύνουν την επεξεργασία των μη εξυπηρετούμενων δανείων, μεγιστοποιώντας παράλληλα την αξία ανάκτησης και διατήρησης βιώσιμων επιχειρήσεων. Κάθε περαιτέρω μεταβίβαση μη εξυπηρετούμενων δανείων στην Εταιρεία Διαχείρισης Τραπεζικών Στοιχείων Ενεργητικού πρέπει να σχεδιαστεί προσεκτικά προκειμένου να διευκολυνθεί η ταχεία και αποτελεσματική αναδιάρθρωση των εταιρικών πιστώσεων, ιδίως στην περίπτωση σύνθετων, διασυνδεόμενων ενδοεταιρικών δανείων. Αναμένεται ότι η χάραξη συνολικής στρατηγικής διαχείρισης και η κατάρτιση συνολικού επιχειρηματικού σχεδίου θα στηρίξουν τους εξοφλητικούς στόχους για την Εταιρεία Διαχείρισης Τραπεζικών Στοιχείων Ενεργητικού. Με βάση τα διδάγματα από την εξέταση της ποιότητας των στοιχείων ενεργητικού και τον έλεγχο φερεγγυότητας σε ακραίες συνθήκες, απαιτούνται περαιτέρω αποφασιστικά μέτρα για τη βελτίωση της διακυβέρνησης και της εποπτείας όλων των τραπεζών και ιδίως εκείνων που παραμένουν υπό κρατική ιδιοκτησία με ενίσχυση της διαχείρισης κινδύνου, βελτίωση των διαδικασιών έγκρισης των πιστώσεων και βελτίωση της ποιότητας και διαθεσιμότητας των δεδομένων, με στόχο τη μείωση των επιπέδων των μη εξυπηρετούμενων δανείων και τον περιορισμό των μελλοντικών κινδύνων.

               (16)

               Η κυβέρνηση έχει σημειώσει περιορισμένη πρόοδο όσον αφορά την εφαρμογή των συστάσεων για την εταιρική διακυβέρνηση των κρατικών επιχειρήσεων, που αντιστοιχεί στο ένα έκτο της συνολικής προστιθεμένης αξίας και αποτελεί έναν πολύπλοκο συνδυασμό εγχώριων τραπεζών, ασφαλιστικών ομίλων και μη χρηματοπιστωτικών εταιρειών, με σημαντικές διασταυρούμενες συμμετοχές. Το επίπεδο της κρατικής επιρροής προκαλεί σημαντικούς κινδύνους για τα δημόσια οικονομικά, άμεσους και έμμεσους, μέσω υποχρεώσεων από εγγυήσεις. Μια συνεκτική στρατηγική για τη διαχείριση των κρατικών επιχειρήσεων σε συνδυασμό με καλύτερη εταιρική διακυβέρνηση θα δημιουργήσει περισσότερο ευνοϊκό περιβάλλον για την προσέλκυση άμεσων ξένων επενδύσεων. Παρόλο που έχουν γίνει τα πρώτα βήματα με την κατάρτιση αρχικού καταλόγου 15 εταιρειών για εσπευσμένη ιδιωτικοποίηση τον Μάιο του 2013, η πρόοδος που έχει μέχρι σήμερα σημειωθεί είναι ανομοιογενής και υπάρχει σημαντικός κίνδυνος να μην τηρηθούν οι προθεσμίες. Έπειτα από κάποιες καθυστερήσεις τον Απρίλιο του 2014 θεσπίστηκε η νέα νομοθεσία που προβλέπει τη σύσταση της Κρατικής Εταιρείας Χαρτοφυλακίου της Σλοβενίας (Slovenia Sovereign Holding), ενός μέσου εξυγίανσης της διαχείρισης της κρατικής ιδιοκτησίας. Αναμένεται η χάραξη συνολικής στρατηγικής και η ακριβής κατάταξη των βασικών και μη βασικών περιουσιακών στοιχείων, περιλαμβανομένων εκείνων που προορίζονται για ιδιωτικοποίηση. Υπάρχει ανάγκη προσδιορισμού και υλοποίησης κατάλληλων μέτρων για να διασφαλιστεί η διαδικασία αναδιάρθρωσης και να επιτευχθούν οι στόχοι της, συμπεριλαμβανομένων μεταξύ άλλων της μεγιστοποίησης της αξίας ανάκτησης για τους πιστωτές και της κατάρτισης καταλόγου των περιπτώσεων αναδιάρθρωσης που είναι οι πιο επείγουσες για ταχεία ρύθμιση.

               (17)

               Το πλαίσιο αφερεγγυότητας τροποποιήθηκε το 2013 προκειμένου να διευκολυνθεί η έγκαιρη επίλυση των μη εξυπηρετούμενων δανείων, αλλά το νέο πλαίσιο δεν έχει σε μεγάλο βαθμό δοκιμαστεί ακόμη στην πράξη. Το υψηλό επίπεδο δανεισμού και χρηματοοικονομικών δυσχερειών έχει περιορίσει την ικανότητα του εταιρικού τομέα να επενδύει σε μελλοντικά έργα. Η επείγουσα ανάγκη για χρηματοοικονομική και επιχειρησιακή αναδιάρθρωση του εταιρικού τομέα δεν έχει ακόμη ξεκινήσει σε μεγάλη κλίμακα. Απαιτείται συνολική θεώρηση των διαφόρων πιστωτικών ανοιγμάτων στον τραπεζικό τομέα, προκειμένου να επιταχυνθεί η ρύθμιση των μη εξυπηρετούμενων δανείων και να διευκολυνθούν οι διαπραγματεύσεις αναδιάρθρωσης, ιδίως στην περίπτωση σύνθετων, διασυνδεόμενων διεταιρικών δανείων. Μια κεντρική ομάδα δράσης με έμπειρους εκπροσώπους όλων των ενδιαφερόμενων φορέων θα μπορούσε να αναλάβει πρωτοβουλία για την υποστήριξη και επίσπευση της εν λόγω διαδικασίας. Εν τω μεταξύ, καθοριστική σημασία έχει η ταχεία και αποτελεσματική αρχειοθέτηση πολλών εκκρεμών υποθέσεων επείγοντος χαρακτήρα στο πλαίσιο της Εταιρείας Διαχείρισης Τραπεζικών Στοιχείων Ενεργητικού.

               (18)

               Παρά τις δυνατότητές της, η Σλοβενία έχει ένα από τα χαμηλότερα επίπεδα άμεσων ξένων επενδύσεων στην Ένωση (34,1 % του ΑΕΠ έναντι μέσου όρου 47,1 % του ΑΕΠ στην Ένωση το 2012). Παρά το γεγονός ότι η ιδιωτικοποίηση και η εταιρική αναδιάρθρωση προσφέρουν πολλές νέες δυνατότητες για τους ιδιώτες επενδυτές, τα στοιχεία αποδεικνύουν ότι το ανεπαρκώς ανεπτυγμένο επιχειρηματικό περιβάλλον και η επιχειρηματική νοοτροπία δεν επιτρέπουν στη Σλοβενία να τις αξιοποιήσει στο έπακρο. Το 2012 ξεκίνησε διαδικασία απορρύθμισης των νομοθετικά κατοχυρωμένων επαγγελμάτων και μέχρι σήμερα ο αριθμός των νομοθετικά κατοχυρωμένων επαγγελμάτων μειώθηκε από 323 σε 262. Η περαιτέρω απορρύθμιση των νομοθετικά κατοχυρωμένων επαγγελμάτων θα συμβάλει στην αύξηση του αριθμού των εγχώριων και αλλοδαπών παρόχων υπηρεσιών και κατά συνέπεια στην ενίσχυση της ανταγωνιστικότητας. Υπάρχει η δυνατότητα να αυξηθεί η συνοχή των μέτρων που προβλέπονται για τη βελτίωση του επιχειρηματικού περιβάλλοντος και των επιχειρηματικών δραστηριοτήτων. Στο πλαίσιο αυτό, η επικείμενη «στρατηγική έξυπνης εξειδίκευσης» στο πλαίσιο των ευρωπαϊκών επενδυτικών και διαρθρωτικών ταμείων για την περίοδο 2014-20 θα παράσχει την ευκαιρία εστίασης σε βασικά μέτρα όπως η παραγωγή εμπορεύσιμων, καινοτόμων προϊόντων.

               (19)

               η Σλοβενία βρίσκεται στα πρώτα στάδια κατάρτισης προτάσεων για τη συνολική μεταρρύθμιση του δημόσιου τομέα (που θα εγκριθούν τον Ιανουάριο του 2015). Στο πλαίσιο αυτό, πρέπει να αποκαταστήσει την ποιότητα και την αξιοπιστία της δημόσιας διοίκησης. Η Σλοβενία έχει σημειώσει κάποια πρόοδο όσον αφορά τη βελτίωση της ποιότητας του δικαστικού συστήματος και έχει μειώσει τον αριθμό των εκκρεμών υποθέσεων. Η μεταρρύθμιση της διαχείρισης αστικών και εμπορικών υποθέσεων έχει βελτιώσει τη λειτουργία του δικαστικού συστήματος. Διατηρήθηκαν οι πρόσφατες θετικές τάσεις στις κατ' αντιδικία αστικές και εμπορικές υποθέσεις.

               (20)

               Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής της Σλοβενίας. Αξιολόγησε το εθνικό πρόγραμμα μεταρρυθμίσεων και το πρόγραμμα σταθερότητας. Έλαβε υπόψη όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στη Σλοβενία, αλλά και τη συμμόρφωσή τους με τους ενωσιακούς κανόνες και κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις της στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 8 κατωτέρω.

               (21)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (6) αντικατοπτρίζεται ιδίως στη σύσταση 1 κατωτέρω.

               (22)

               Υπό το πρίσμα της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 8 κατωτέρω,

               (23)

               Στο πλαίσιο του Ευρωπαϊκού Εξαμήνου, η Επιτροπή προέβη επίσης σε ανάλυση της οικονομικής πολιτικής της ζώνης του ευρώ στο σύνολό της. Με βάση την ανάλυση αυτή το Συμβούλιο εξέδωσε συγκεκριμένες συστάσεις οι οποίες απευθύνονται στα κράτη μέλη που έχουν υιοθετήσει το ευρώ ως νόμισμα (7). Η Σλοβενία, ως χώρα της ευρωζώνης, θα πρέπει επίσης να διασφαλίσει την πλήρη και έγκαιρη εφαρμογή των συστάσεων αυτών,

         ΣΥΝΙΣΤΑ στη Σλοβενία να αναλάβει δράση κατά την περίοδο 2014-2015 για:

               1.

               Να ενισχύσει τη δημοσιονομική στρατηγική, προσδιορίζοντας ικανοποιητικά τα διαρθρωτικά μέτρα για το 2014 και τα επόμενα έτη, ώστε να διασφαλιστεί, έως το 2015, η διόρθωση του υπερβολικού ελλείμματος με διατηρήσιμο τρόπο, με την επίτευξη της προσπάθειας διαρθρωτικής προσαρμογής όπως καθορίζεται στη σύσταση του Συμβουλίου στο πλαίσιο της διαδικασίας υπερβολικού ελλείμματος (ΔΥΕ). Η μόνιμη διόρθωση των δημοσιονομικών ανισορροπιών απαιτεί την αξιόπιστη εφαρμογή φιλόδοξων διαρθρωτικών μεταρρυθμίσεων ώστε να αυξηθεί η ικανότητα προσαρμογής και να τονωθούν η ανάπτυξη και η απασχόληση. Μετά τη διόρθωση του υπερβολικού ελλείμματος, να επιδιώξει διαρθρωτική προσαρμογή ίση τουλάχιστον με το 0,5 % του ΑΕΠ ετησίως, και μεγαλύτερη σε περίπτωση ευνοϊκών οικονομικών συνθηκών, ή να διασφαλίσει ότι πληρούται ο κανόνας για το χρέος ώστε να τεθεί σε σταθερή πτωτική τροχιά ο υψηλός δείκτης χρέους γενικής κυβέρνησης. Για να βελτιωθεί η αξιοπιστία της δημοσιονομικής πολιτικής, να ολοκληρώσει την υιοθέτηση ενός κανόνα σχετικά με ισοσκελισμένο προϋπολογισμό/πλεόνασμα γενικής κυβέρνησης σε διαρθρωτικούς όρους, να καταστήσει δεσμευτικό, περιεκτικό και διαφανές το μεσοπρόθεσμο δημοσιονομικό πλαίσιο και να θεσπίσει την αναγκαία νομική βάση για ένα λειτουργικό δημοσιονομικό συμβούλιο καθορίζοντας την εντολή του εντός της δημοσιονομικής διαδικασίας και θεσπίζοντας το ταχύτερο δυνατόν σαφείς διαδικαστικές ρυθμίσεις για την παρακολούθηση των δημοσιονομικών αποτελεσμάτων. Να προβεί σε συνολική επανεξέταση των δαπανών σε επίπεδο κράτους και τοπικής διοίκησης, άμεσων και έμμεσων χρηστών του προϋπολογισμού και δημοτικών παρόχων υπηρεσιών κοινής ωφέλειας και υπηρεσιών υγειονομικής περίθαλψης ως τα τέλη του 2014 με σκοπό την επίτευξη εξοικονόμησης πόρων το 2015 και εντεύθεν.

               2.

               Με βάση τα αποτελέσματα δημόσιας διαβούλευσης, να συνάψει συμφωνία για τη λήψη μέτρων που θα διασφαλίζουν τη διατηρησιμότητα του συνταξιοδοτικού συστήματος και την επάρκεια των συντάξεων πέραν του 2020, περιλαμβάνοντας προσαρμογές βασικών παραμέτρων, όπως η σύνδεση της νόμιμης ηλικίας συνταξιοδότησης με τις αυξήσεις του προσδόκιμου ζωής και ενθαρρύνοντας τις ιδιωτικές συνεισφορές στον δεύτερο πυλώνα του συνταξιοδοτικού συστήματος. Να συγκρατήσει τις δαπάνες μακροχρόνιας περίθαλψης που συνδέονται με τη δημογραφική γήρανση με εστίαση των παροχών σε εκείνους που τις έχουν μεγαλύτερη ανάγκη και δίνοντας μεγαλύτερη προτεραιότητα στην κατ' οίκον φροντίδα έναντι της ιδρυματικής.

               3.

               Κατόπιν διαβουλεύσεων με τους κοινωνικούς εταίρους και σύμφωνα με τις εθνικές πρακτικές, να συνάψει μια συνολική κοινωνική συμφωνία μέχρι τα τέλη του 2014 διασφαλίζοντας ότι οι μισθολογικές εξελίξεις, περιλαμβανομένου του κατώτατου μισθού, στηρίζουν την ανταγωνιστικότητα, την εγχώρια ζήτηση και τη δημιουργία θέσεων εργασίας. Να επανακαθορίσει τη δομή του κατώτατου μισθού και να αναθεωρήσει το σύστημα τιμαριθμικής αναπροσαρμογής. Να λάβει μέτρα για την περαιτέρω μείωση του κατακερματισμού της αγοράς εργασίας, δίνοντας ιδιαίτερη έμφαση στην αποτελεσματικότητα των κινήτρων πρόσληψης των νέων και των μεγαλύτερων σε ηλικία εργαζομένων και την προσφυγή στις συμβάσεις αστικού δικαίου. Να υιοθετήσει τον νόμο για τη φοιτητική εργασία. Να δώσει προτεραιότητα σε δράσεις που προορίζονται για τους μη καταχωρισμένους άνεργους νέους εξασφαλίζοντας την επαρκή ικανότητα των δημόσιων υπηρεσιών απασχόλησης. Για την αύξηση της απασχόλησης των ανειδίκευτων και των μεγαλύτερων σε ηλικία εργαζομένων, να προσαρμόσει το εργασιακό περιβάλλον στην παράταση του προσδόκιμου ζωής και να εστιάσει τους πόρους σε προσαρμοσμένα ενεργά μέτρα πολιτικής για την αγορά εργασίας, με παράλληλη βελτίωση της αποτελεσματικότητάς τους. Να αντιμετωπίσει την αναντιστοιχία δεξιοτήτων, με τη βελτίωση της ελκυστικότητας των προγραμμάτων επαγγελματικής εκπαίδευσης και κατάρτισης και με την περαιτέρω ανάπτυξη της συνεργασίας με τους ενδιαφερόμενους φορείς κατά την αξιολόγηση των αναγκών της αγοράς εργασίας.

               4.

               Να ολοκληρώσει την ιδιωτικοποίηση της τράπεζας NKBM το 2014 βάσει του προγραμματισμού, να προετοιμάσει την Abanka για ιδιωτικοποίηση το 2015, να συνεχίσει την ταχεία εφαρμογή των σχεδίων αναδιάρθρωσης των τραπεζών που λαμβάνουν κρατική ενίσχυση, καθώς και την απαιτούμενη εξυγίανση του τραπεζικού τομέα. Με βάση τα διδάγματα που αντλήθηκαν από την επανεξέταση της ποιότητας των στοιχείων ενεργητικού και του ελέγχου φερεγγυότητας σε ακραίες συνθήκες, να ολοκληρώσει τον Αύγουστο του 2014 το συνολικό πρόγραμμα δράσης για τις τράπεζες, συμπεριλαμβανομένων ειδικών μέτρων για να βελτιωθούν η διακυβέρνηση, η εποπτεία, η διαχείριση κινδύνων, η διαδικασία έγκρισης των πιστώσεων, καθώς και η ποιότητα και διαθεσιμότητα των δεδομένων. Να ενισχύσει την ικανότητα των τραπεζών να ρυθμίσουν τα μη εξυπηρετούμενα δάνεια μέσω της ενδυνάμωσης των εσωτερικών μονάδων διαχείρισης και αναδιάρθρωσης των στοιχείων. Να αποσαφηνίσει την εντολή της Εταιρείας Διαχείρισης Τραπεζικών Στοιχείων Ενεργητικού δημοσιεύοντας ολοκληρωμένη στρατηγική διαχείρισης και επιχειρηματικό σχέδιο έως τον Σεπτέμβριο του 2014, καθορίζοντας αναλυτικά τον ρόλο της στην αναδιάρθρωση των στοιχείων ενεργητικού, τους στόχους εξαγοράς, τους προϋπολογισμούς, τα σχέδια διαχείρισης στοιχείων του ενεργητικού και τις αναμενόμενες αποδόσεις, με παράλληλη εξασφάλιση επαρκών πόρων.

               5.

               Να συνεχίσει να εφαρμόζει τις ιδιωτικοποιήσεις που εξαγγέλθηκαν το 2013 εντός του καθορισθέντος χρονοδιαγράμματος. Να υιοθετήσει στρατηγική για την Κρατική Εταιρεία Χαρτοφυλακίου της Σλοβενίας με σαφή κατάταξη στοιχείων ενεργητικού σύμφωνα με το χρονοδιάγραμμα και τους ορισμούς που θεσπίζονται στον σλοβενικό νόμο του 2014 για την Κρατική Εταιρεία Χαρτοφυλακίου. Έως τον Νοέμβριο του 2014, να δεσμευθεί για βραχυπρόθεσμο (χρονικού ορίζοντα ενός έως δύο ετών) χρονοδιάγραμμα για την εκποίηση ορισμένων καλά στοχευμένων στοιχείων ενεργητικού με σαφές χρονοδιάγραμμα. Να το καταστήσει πλήρως λειτουργικό ως μέσο για τη διαχείριση των στοιχείων ενεργητικού που παραμένουν υπό κρατική ιδιοκτησία και την εκποίηση των στοιχείων ενεργητικού που έχουν επιλεγεί σύμφωνα με τις πράξεις διαχείρισης, εντός του χρονικού πλαισίου που προβλέπει ο νόμος. Έως τον Σεπτέμβριο του 2014, να υιοθετήσει και να θέσει σε εφαρμογή κώδικα εταιρικής διακυβέρνησης για τις κρατικές επιχειρήσεις ώστε να διασφαλίζεται η επαγγελματική, διαφανής και ανεξάρτητη διαχείρισή τους.

               6.

               Να ολοκληρώσει γενικό πρόγραμμα εταιρικής αναδιάρθρωσης μέχρι τα τέλη του 2014 με σαφείς προτεραιότητες και αποτελεσματική διαδικασία εφαρμογής. Να συγκροτήσει κεντρική ομάδα δράσης επιφορτισμένη με την εταιρική αναδιάρθρωση η οποία θα παρακολουθεί και θα συντονίζει τη συνολική διαδικασία αναδιάρθρωσης, παρέχοντας την αναγκαία εμπειρογνωσία, καθοδήγηση και συμβουλές, και διευκολύνοντας τη διαδικασία διαπραγμάτευσης μεταξύ όλων των εμπλεκόμενων ενδιαφερομένων. Να καταρτίσει κατάλογο με τις πλέον επείγουσες περιπτώσεις αναδιάρθρωσης, μεγιστοποιώντας παράλληλα την αξία ανάκτησης για τους πιστωτές. Να προωθήσει την προσφυγή στους διαθέσιμους νομικούς μηχανισμούς και τις διεθνείς βέλτιστες πρακτικές από όλους τους ενδιαφερόμενους φορείς κατά τη διαδικασία αναδιάρθρωσης. Να αξιολογήσει τις πρόσφατες τροποποιήσεις της νομοθεσίας περί αφερεγγυότητας έως τον Σεπτέμβριο του 2014, όντας έτοιμη να θεσπίσει τυχόν πρόσθετα αναγκαία μέτρα. Να μειώσει περαιτέρω τη διάρκεια της πρωτοβάθμιας δικαστικής διαδικασίας σε κατ' αντιδικία αστικές και εμπορικές υποθέσεις, περιλαμβανομένων υποθέσεων στο πλαίσιο της νομοθεσίας περί αφερεγγυότητας, καθώς και τον αριθμό των εκκρεμών υποθέσεων, ιδίως των υποθέσεων περί αναγκαστικής εκτέλεσης και φερεγγυότητας.

               7.

               Να μειώσει τα εμπόδια ανάπτυξης επιχειρηματικής δραστηριότητας στη Σλοβενία σε τομείς βασικούς για την οικονομική ανάπτυξη καθιστώντας τη χώρα πιο ελκυστική σε άμεσες ξένες επενδύσεις, ιδίως μέσω της ταχύτερης ελευθέρωσης των νομοθετικά κατοχυρωμένων επαγγελμάτων, της μείωσης της διοικητικής επιβάρυνσης, μεταξύ άλλων με την καθιέρωση απλούστερων καθεστώτων αδειοδότησης. Να διασφαλίσει την επαρκή δημοσιονομική αυτονομία της Υπηρεσίας Προστασίας του Ανταγωνισμού και να αυξήσει τη θεσμική της ανεξαρτησία. Να απλουστεύσει τις προτεραιότητες και να διασφαλίσει τη συνοχή μεταξύ της στρατηγικής έρευνας και καινοτομίας του 2011 και βιομηχανικής πολιτικής του 2013 με τις επικείμενες στρατηγικές για την έξυπνη ειδίκευση και τις μεταφορές, να διασφαλίσει την άμεση εφαρμογή και αξιολόγηση της αποτελεσματικότητάς τους.

               8.

               Να λάβει αποτελεσματικά μέτρα για την καταπολέμηση της διαφθοράς, με την ενίσχυση της διαφάνειας και της λογοδοσίας, και την καθιέρωση διαδικασιών εξωτερικής αξιολόγησης των επιδόσεων και ελέγχου της ποιότητας.

      Βρυξέλλες, 8 Ιουλίου 2014.

            Για το Συμβούλιο

            Ο Πρόεδρος

         P.C. PADOAN

      (1)  ΕΕ L 209, 2.8.1997, σ. 1.

      (2)  ΕΕ L 306, 23.11.2011, σ. 25.

      (3)  Διατηρήθηκαν για το 2014 με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 165, 4.6.2014, σ. 49).

      (4)  ΕΕ C 217, 30.7.2013, σ. 75.

      (5)  Κανονισμός (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με κοινές διατάξεις για την παρακολούθηση και την εκτίμηση των σχεδίων δημοσιονομικών προγραμμάτων και τη διασφάλιση της διόρθωσης του υπερβολικού ελλείμματος των κρατών μελών στη ζώνη του ευρώ (ΕΕ L 140, 27.5.2013, σ. 11).

      (6)  Βάσει του άρθρου 5 παράγραφος 2 του κανονισμού (ΕΚ) αριθ. 1466/97.

      (7)  Βλέπε σελίδα 141 της παρούσας Επίσημης Εφημερίδας.


Avis juridique important

|

52004SC0813

Γνωμοδότηση της Επιτροπής σχετικά με την ύπαρξη υπερβολικού ελλείμματος στην Ελλάδα - Εφαρμογή του άρθρου 104 παράγραφος 5 της συνθήκης για την ίδρυση της Ευρωπαϊκής Κοινότητας  /* SEC/2004/0813 τελικό */

ΓΝΩΜΗ ΤΗΣ ΕΠΙΤΡΟΠΗΣ σχετικά με την ύπαρξη υπερβολικού ελλείμματος στην Ελλάδα - Εφαρμογή του άρθρου 104 παράγραφος 5 της συνθήκης για την ίδρυση της Ευρωπαϊκής ΚοινότηταςΑΙΤΙΟΛΟΓΙΚΗ ΕΚΘΕΣΗΣτις 7 Απριλίου 2004 η Επιτροπή δημοσίευσε τις εαρινές της προβλέψεις του 2004 [1]. Σύμφωνα με τις προβλέψεις αυτές, οι οποίες λαμβάνουν υπόψη τα αναθεωρημένα στοιχεία που κοινοποίησε η Ελλάδα στις 30 Μαρτίου 2004, τα οποία δεν επικυρώθηκαν από την Ευρωστάτ, το έλλειμμα της γενικής κυβέρνησης ανήλθε το 2003 στο 2,95% του ΑΕΠ. Μετά από επαφές μεταξύ της Ευρωστάτ και των ελληνικών αρχών στα τέλη του Απριλίου, οι ελληνικές αρχές κοινοποίησαν στις 5 Μαΐου νέα αναθεωρημένη κοινοποίηση στην οποία το έλλειμμα για το 2003 εκτιμάται στο 3,2% του ΑΕΠ. υπερβαίνει συνεπώς την τιμή αναφοράς του 3% του ΑΕΠ που ορίζει η Συνθήκη και είναι σημαντικά υψηλότερο από το έλλειμμα του 2002 (1,5% του ΑΕΠ). Επιπλέον, ο λόγος του ακαθάριστου δημόσιου χρέους προς το ΑΕΠ ανήλθε στο 103% και εξακολουθεί να υπερβαίνει κατά πολύ την τιμή αναφοράς του 60% που ορίζει η Συνθήκη. Με βάση τις πρώτες αυτές ενδείξεις, η Επιτροπή κίνησε στις 19 Μαΐου 2004 τη διαδικασία υπερβολικού ελλείμματος για την Ελλάδα με την κατάρτιση της έκθεσης που προβλέπεται στο άρθρο 104 παράγραφος 3 της Συνθήκης [2].[1]  Οι εαρινές προβλέψεις 2004 της Επιτροπής είναι διαθέσιμες στη διεύθυνση:  http://europa.eu.int/comm/economy_finance/publications/european_economy/2004/ee204en.pdf.[2]  Το πλήρες κείμενο της έκθεσης είναι διαθέσιμο στη διεύθυνση:  http://europa.eu.int/comm/economy_finance/about/activities/sgp/procedures_en.htm.Η εφαρμογή της διαδικασίας υπερβολικού ελλείμματος (ΔΥΕ) διέπεται από το άρθρο 104 της Συνθήκης και από τον κανονισμό (ΕΚ) αριθ. 1467/97 του Συμβουλίου «για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος», ο οποίος αποτελεί μέρος του συμφώνου σταθερότητας και ανάπτυξης [3].[3]  ΕΕ L 209 της 2.8.1997.Στη έκθεσή της βάσει του άρθρου 104 παράγραφος 3 της Συνθήκης, η Επιτροπή συμπέρανε ότι η αύξηση του ελλείμματος στο 3,2% του ΑΕΠ το 2003, δηλαδή πάνω από την τιμή αναφοράς του 3% του ΑΕΠ που ορίζει η Συνθήκη, δεν οφειλόταν, κατά την έννοια του συμφώνου σταθερότητας και ανάπτυξης, σε ασυνήθεις περιστάσεις εκτός του ελέγχου των ελληνικών αρχών, ούτε σε σοβαρή οικονομική ύφεση, η οποία ορίζεται στο σύμφωνο ως ετήσια πτώση του πραγματικού ΑΕΠ κατά τουλάχιστον 2%. Αντίθετα, το έλλειμμα σημειώθηκε υπό συνθήκες ισχυρής οικονομικής ανάπτυξης, με άνοδο 4,2% του πραγματικού ΑΕΠ το 2003, και θετικού κενού παραγωγής της τάξης του 1,5% του ΑΕΠ. Το έλλειμμα της γενικής κυβέρνησης το 2003 πρέπει να συγκριθεί με το στόχο για έλλειμμα 0,9% του ΑΕΠ στο επικαιροποιημένο πρόγραμμα σταθερότητας του Δεκεμβρίου 2002. Η σημαντική αυτή διολίσθηση αποδίδεται σε μη επαναλαμβανόμενους παράγοντες (υπερβάσεις δαπανών για την προετοιμασία των Ολυμπιακών Αγώνων και αποζημιώσεις για ζημίες από δυσμενείς καιρικές συνθήκες), στις υψηλότερες πρωτογενείς δαπάνες σε σχέση με τις προγραμματισθείσες (κοινωνικές μεταβιβάσεις και μισθοί στο δημόσιο τομέα) και στην ανεπάρκεια των εσόδων του προϋπολογισμού (ΦΠΑ, φόροι εισοδήματος και αναταξινόμηση ως χρηματοοικονομική πράξη μιας πληρωμής από το Ταχυδρομικό Ταμιευτήριο στην κυβέρνηση). Όσον αφορά τις εξελίξεις το 2004, η έκθεση συμπέρανε ότι είναι πιθανό ότι το έλλειμμα της γενικής κυβέρνησης θα συνεχίσει να αυξάνεται και θα παραμείνει υψηλότερο από το 3% του ΑΕΠ, εάν δεν ληφθούν νέα μέτρα.Στην έκθεση της Επιτροπής, η οποία βασίζεται στις εαρινές της προβλέψεις, επισημαίνεται ότι ο λόγος του δημόσιου χρέους προς το ΑΕΠ ανήλθε στο 103% του ΑΕΠ το 2003, υπερβαίνοντας κατά πολύ την τιμή αναφοράς του 60% που ορίζει η Συνθήκη. Σημειώνεται επιπλέον ότι η Επιτροπή προβλέπει οριακή μόνο μείωση του δείκτη δημόσιου χρέους στο 102,8% το 2004, επίπεδο υψηλότερο από το 98,3% του ΑΕΠ που ανήγγειλαν οι ελληνικές αρχές στις 4 Μαΐου 2004. Η έκθεση εκτιμά ότι τόσο το υψηλό επίπεδο του δημόσιου χρέους όσο και ο αργός ρυθμός μείωσής του δημιουργούν ανησυχίες, ιδίως σε μια περίοδο ισχυρής αύξησης του ονομαστικού ΑΕΠ και θετικού και διευρυνόμενου κενού παραγωγής.Το άρθρο 104 παράγραφος 4 της Συνθήκης ορίζει ότι «η Επιτροπή του άρθρου 114 (δηλαδή η Οικονομική και Δημοσιονομική Επιτροπή) διατυπώνει γνώμη για την έκθεση της Επιτροπής». Η επιτροπή αυτή εξέδωσε τη γνώμη της στις 2 Ιουνίου 2004, στην οποία εξέφρασε τη συμφωνία της με την εκτίμηση που παρουσιάζει η Επιτροπή στην έκθεσή της. Συμπέρανε ιδίως ότι οι δημοσιονομικές εξελίξεις το 2003 στην Ελλάδα επιβεβαίωσαν την ύπαρξη υπερβολικού ελλείμματος κατά την έννοια και των δύο κριτηρίων που προβλέπει το άρθρο 104 παράγραφος 2 για τον εντοπισμό αυτών των ελλειμμάτων. Η εξέταση άλλων σχετικών παραγόντων, ιδίως της μεσοπρόθεσμης δημοσιονομικής θέσης και του δείκτη δημόσιων επενδύσεων δεν μεταβάλλουν την εκτίμηση βάσει των ίδιων των κριτηρίων. Η επιτροπή αυτή έκρινε επίσης ότι με τις σημερινές πολιτικές και προοπτικές οικονομικής ανάπτυξης, το έλλειμμα της γενικής κυβέρνησης θα υπερβεί και το 2004 την τιμή αναφοράς που ορίζει η Συνθήκη και ότι το ακαθάριστο χρέος της γενικής κυβέρνησης θα παραμείνει το 2004 πολύ υψηλότερο από την τιμή αναφοράς του 60% του ΑΕΠ που ορίζει η Συνθήκη. Επίσης, η επιτροπή αυτή έκρινε ότι τόσο το υψηλό επίπεδο του δημόσιου χρέους όσο και ο βραδύς ρυθμός μείωσής του δημιουργούν ανησυχίες, ιδίως σε μια περίοδο ισχυρής αύξησης του ονομαστικού ΑΕΠ και θετικού και διευρυνόμενου κενού παραγωγής.Αφού εξέτασε όλους τους σχετικούς παράγοντες που έλαβε υπόψη στην έκθεσή της, και έχοντας υπόψη τη γνώμη της επιτροπής αυτής, η Επιτροπή εκτιμά ότι υπάρχει υπερβολικό έλλειμμα στην Ελλάδα. Η γνώμη αυτή, η οποία εκδόθηκε από την Επιτροπή στις 24 Ιουνίου 2004, διαβιβάστηκε στο Συμβούλιο σύμφωνα με το άρθρο 104 παράγραφος 5 της Συνθήκης. Η Επιτροπή συνιστά στο Συμβούλιο να λάβει σχετική απόφαση, σύμφωνα με το άρθρο 104 παράγραφος 6. Επιπλέον, η Επιτροπή συνιστά με την παρούσα στο Συμβούλιο να απευθύνει σύσταση στην Ελλάδα, σύμφωνα με το άρθρο 104 παράγραφος 7 της Συνθήκης, προκειμένου να τερματιστεί η κατάσταση υπερβολικού ελλείμματος.ΓΝΩΜΗ ΤΗΣ ΕΠΙΤΡΟΠΗΣ σχετικά με την ύπαρξη υπερβολικού ελλείμματος στην Ελλάδα - Εφαρμογή του άρθρου 104 παράγραφος 5 της συνθήκης για την ίδρυση της Ευρωπαϊκής ΚοινότηταςΓΕΝΙΚΕΣ ΠΑΡΑΤΗΡΗΣΕΙΣΣύμφωνα με το άρθρο 104 της Συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα. Οι αποφάσεις για την ύπαρξη υπερβολικού ελλείμματος διέπονται από τη διαδικασία του υπερβολικού ελλείμματος (ΔΥΕ) που καθορίζεται από το άρθρο 104 της Συνθήκης και τον κανονισμό (ΕΚ) αριθ. 1467/97 του Συμβουλίου «για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος», ο οποίος αποτελεί μέρος του συμφώνου σταθερότητας και ανάπτυξης.Σύμφωνα με το άρθρο 104 παράγραφος 2 της Συνθήκης, η Επιτροπή παρακολουθεί την εξέλιξη της δημοσιονομικής κατάστασης και το ύψος του δημόσιου χρέους στα κράτη μέλη προκειμένου να εντοπίσει τις μεγάλες αποκλίσεις. Ειδικότερα, η Επιτροπή εξετάζει την τήρηση της δημοσιονομικής πειθαρχίας με βάση τα ακόλουθα δύο κριτήρια: το λόγο του προβλεπόμενου ή υφιστάμενου δημοσιονομικού ελλείμματος προς το ακαθάριστο εγχώριο προϊόν (ΑΕΠ) αφενός και, αφετέρου, το λόγο του δημόσιου χρέους προς το ΑΕΠ. Τα στατιστικά στοιχεία για τις μεταβλητές αυτές παρέχονται από την Επιτροπή και βασίζονται στα στοιχεία που κοινοποιούν τα κράτη μέλη.Σύμφωνα με το άρθρο 104 παράγραφος 3 της Συνθήκης, η Επιτροπή συντάσσει έκθεση εάν δεν εκπληρώνονται οι όροι ενός από τα κριτήρια αυτά ή αμφοτέρων των κριτηρίων ή εάν, μολονότι εκπληρώνονται οι όροι των κριτηρίων, η Επιτροπή θεωρεί ότι υπάρχει σε ένα κράτος μέλος κίνδυνος υπερβολικού ελλείμματος. Η έκθεση της Επιτροπής λαμβάνει επίσης υπόψη κατά πόσον το δημόσιο έλλειμμα υπερβαίνει τις δαπάνες δημόσιων επενδύσεων, καθώς και όλους τους άλλους σχετικούς παράγοντες, συμπεριλαμβανομένης της μεσοπρόθεσμης οικονομικής και δημοσιονομικής κατάστασης του κράτους μέλους, σύμφωνα με το άρθρο 104 παράγραφος 3 της Συνθήκης. Με βάση τα στοιχεία για το έτος 2003 που κοινοποίησαν οι ελληνικές αρχές στις 4 Μαΐου 2004 και τις εαρινές της προβλέψεις του 2004, η Επιτροπή ενέκρινε την έκθεσή της για την Ελλάδα στις 19 Μαΐου 2004.Σύμφωνα με το άρθρο 104 παράγραφος 4, η Οικονομική και Δημοσιονομική Επιτροπή διατύπωσε στη συνέχεια τη γνώμη της σχετικά με την έκθεση της Επιτροπής (στις 2 Ιουνίου 2004).Σύμφωνα με το άρθρο 104 παράγραφος 5 της Συνθήκης, η Επιτροπή απευθύνει γνώμη στο Συμβούλιο εάν κρίνει ότι υπάρχει ή ότι μπορεί να εμφανιστεί υπερβολικό έλλειμμα σε ένα κράτος μέλος. Προκειμένου να προσδιοριστεί εάν υπάρχει ή εάν μπορεί να εμφανιστεί υπερβολικό έλλειμμα, η Επιτροπή εκτιμά ότι πρέπει να ληφθούν υπόψη: (α) τα συμπεράσματα της έκθεσής της για το εάν εκπληρώνονται ή όχι οι όροι ενός ή αμφοτέρων των κριτηρίων του άρθρου 104 παράγραφος 2 της Συνθήκης και για όλους τους άλλους παράγοντες που αναφέρονται στο άρθρο 104 παράγραφο 3. και (β) η γνώμη της Οικονομικής και Δημοσιονομικής Επιτροπής. Με βάση τα στοιχεία αυτά, η Επιτροπή διατύπωσε μια σειρά παρατηρήσεων σχετικά με την Ελλάδα.ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΕΛΛΑΔΑ1. Το έλλειμμα της γενικής κυβέρνησης ανήλθε στο 3,2% του ΑΕΠ το 2003, υπερβαίνοντας έτσι την τιμή αναφοράς του 3% του ΑΕΠ που ορίζει η Συνθήκη, ενώ αυξήθηκε σημαντικά σε σχέση με το έλλειμμα του 2002 (1,5% του ΑΕΠ). Η αύξηση του ελλείμματος της γενικής κυβέρνησης σε σχέση με το προηγούμενο έτος οφείλεται στην απότομη επιδείνωση του δημοσιονομικού αποτελέσματος της κεντρικής κυβέρνησης.2. Η υπέρβαση το 2003 της τιμής αναφοράς του 3% του ΑΕΠ για το έλλειμμα δεν οφείλεται, κατά την έννοια του συμφώνου σταθερότητας και ανάπτυξης, σε ασυνήθεις περιστάσεις εκτός του ελέγχου των ελληνικών αρχών, ούτε σε σοβαρή οικονομική ύφεση, η οποία ορίζεται στο σύμφωνο ως ετήσια πτώση του πραγματικού ΑΕΠ κατά τουλάχιστον 2%. Αντίθετα, το έλλειμμα σημειώθηκε υπό συνθήκες ισχυρής οικονομικής ανάπτυξης, με άνοδο 4,2% του πραγματικού ΑΕΠ το 2003, και θετικού κενού παραγωγής της τάξης του 1,5% του ΑΕΠ.3. Το έλλειμμα της γενικής κυβέρνησης για το 2003 είναι κατά 2,3% του ΑΕΠ υψηλότερο από εκείνο που είχε προβλεφθεί κατά την έγκριση του προϋπολογισμού για το 2003 το Νοέμβριο του 2002. Η σημαντική αυτή διολίσθηση εξηγείται, πρώτον, από εξαιρετικούς παράγοντες (υπερβάσεις στις δαπάνες για την προετοιμασία των Ολυμπιακών Αγώνων και αποζημιώσεις για ζημίες από δυσμενείς καιρικές συνθήκες), και δεύτερον στην ανεπάρκεια των εσόδων του προϋπολογισμού (ΦΠΑ, φόροι εισοδήματος και αναταξινόμηση ως χρηματοοικονομική πράξη μιας πληρωμής από το Ταχυδρομικό Ταμιευτήριο στην κυβέρνηση). Εάν ληφθεί υπόψη ότι το 2003 το κενό παραγωγής ήταν θετικό και ανήλθε στο 1,5%, έναντι 0,8% το 2002, η απότομη επιδείνωση του δημοσιονομικού αποτελέσματος δεν μπορεί να αποδοθεί σε κυκλικούς παράγοντες. Το εκτιμώμενο κυκλικά προσαρμοσμένο έλλειμμα αυξήθηκε από 1,7% του ΑΕΠ το 2002 σε 3,9% του ΑΕΠ το 2003 και το πρωτογενές πλεόνασμα μειώθηκε από 4,7% σε 2,5%, αντίστοιχα. Η απότομη αύξηση του κυκλικά προσαρμοσμένου ελλείμματος αντικατοπτρίζει μια προκυκλική, επεκτατική δημοσιονομική πολιτική.4. Το μερίδιο των δημόσιων ακαθάριστων επενδύσεων παγίου κεφαλαίου στο ΑΕΠ παρέμεινε υψηλότερο από το λόγο του ελλείμματος προς το ΑΕΠ τα τελευταία έξι χρόνια και υπερέβη το μέσο όρο της ΕΕ (2,3% του ΑΕΠ) φθάνοντας το 4,2% του ΑΕΠ το 2003. Πρέπει συνεπώς να σημειωθεί ότι το μερίδιο των δημόσιων επενδύσεων στο ΑΕΠ δεν μειώθηκε στην περίοδο αυτή και ότι παρέμεινε πολύ υψηλότερος από το λόγο του ελλείμματος προς το ΑΕΠ έως το 2003. Προβλέπεται ότι αυτό θα συνεχιστεί το 2004-2005.5. Σύμφωνα με τα στοιχεία που ανακοίνωσαν οι ελληνικές αρχές στις 4 Μαΐου 2004, αναμένεται ότι το έλλειμμα της γενικής κυβέρνησης στην Ελλάδα θα μειωθεί στο 2,9% του ΑΕΠ το 2004. Στις εαρινές της προβλέψεις του 2004, οι οποίες βασίζονται στην υπόθεση αμετάβλητων οικονομικών πολιτικών και σε ένα έλλειμμα 2,95% του ΑΕΠ το 2003 που κοινοποίησαν οι ελληνικές αρχές στα τέλη Μαρτίου, η Επιτροπή προβλέπει ότι το έλλειμμα της γενικής κυβέρνησης στην Ελλάδα θα ανέλθει στο 3,2% του ΑΕΠ το 2004. Έτσι, η επιδείνωση του δημοσιονομικού αποτελέσματος της γενικής κυβέρνησης που προβλέπεται στις εαρινές προβλέψεις 2004 της Επιτροπής, σε συνδυασμό με μια αναμενόμενη νέα αύξηση του θετικού κενού παραγωγής (στο 2,2% του δυνητικού ΑΕΠ), αντικατοπτρίζει τη συνέχιση μιας προκυκλικής, επεκτατικής δημοσιονομικής πολιτικής. Σύμφωνα με τις εαρινές προβλέψεις 2004 της Επιτροπής, το κυκλικά προσαρμοσμένο έλλειμμα θα επιδεινωθεί το 2004 στο 4,1% του ΑΕΠ, υποδηλώνοντας έτσι μια περαιτέρω απομάκρυνση από μια σχεδόν ισοσκελισμένη ή πλεονασματική θέση. Εάν δεν ληφθούν νέα μέτρα, το έλλειμμα θα παραμείνει και το 2004 υψηλότερο από την τιμή αναφοράς του 3% του ΑΕΠ που ορίζει η Συνθήκη.6. Στα τέλη του 2003, ο λόγος του δημόσιου χρέους προς το ΑΕΠ ανήλθε στο 103,0% του ΑΕΠ, επίπεδο χαμηλότερο από εκείνο του προηγούμενου έτους (104,7% του ΑΕΠ), αλλά πολύ υψηλότερο από την τιμή αναφοράς του 60% του ΑΕΠ. Το επίπεδο αυτό για το 2003, το οποίο επικυρώθηκε από την Ευρωστάτ το Μάιο, είχε ήδη κοινοποιηθεί το Μάρτιο και χρησιμοποιήθηκε τόσο από τις ελληνικές αρχές όσο και από την Επιτροπή για τις προβλέψεις του δείκτη δημόσιου χρέους για το 2004. Σύμφωνα με τα στοιχεία που κοινοποίησαν οι ελληνικές αρχές στις 4 Μαΐου 2004, αναμένεται ότι ο δείκτης δημόσιου χρέους στην Ελλάδα θα μειωθεί οριακά μόνο το 2004 στο 102,8% του ΑΕΠ, παραμένοντας έτσι πολύ υψηλότερος από την τιμή αναφοράς του 60% του ΑΕΠ που ορίζει η Συνθήκη.7 Επί του παρόντος, η ποιότητα των στοιχείων για τα δημόσια οικονομικά παραμένει αβέβαιη. Το έλλειμμα που κοινοποιήθηκε στις 4 Μαΐου πρέπει να συγκριθεί με το έλλειμμα 1,7% του ΑΕΠ που κοινοποιήθηκε στις αρχές Μαρτίου, το οποίο αναθεωρήθηκε προς τα πάνω στο 2,95% του ΑΕΠ στο τέλος του ιδίου μήνα, μετά την απόφαση της κυβέρνησης να πραγματοποιήσει πλήρη δημοσιονομική απογραφή. Λόγω των εκκρεμών προβλημάτων σχετικά με βασικά στατιστικά στοιχεία, οι ελληνικές αρχές ανέλαβαν τη δέσμευση να επιλύσουν γρήγορα τα κυριότερα προβλήματα σε στενή συνεργασία με την Ευρωστάτ. Επιπλέον, παρόλο που η Ευρωστάτ επικύρωσε τα στοιχεία της κοινοποίησης του Μαΐου, υπάρχουν σαφείς ενδείξεις ότι στη συνήθη κοινοποίηση του Σεπτεμβρίου 2004 θα γίνουν νέες σημαντικές αναθεωρήσεις για το 2003 και τα προηγούμενα έτη, οι οποίες όσον αφορά το έλλειμμα θα είναι κατά πάσα πιθανότητα προς τα πάνω. Αναμένεται άλλωστε ότι οι αναθεωρήσεις αυτές θα έχουν αυξητική επίπτωση στο έλλειμμα για το 2004.ΣΥΜΠΕΡΑΣΜΑΗ παρακολούθηση της δημοσιονομικής κατάστασης στην Ελλάδα, και ιδίως η εξέταση της συμμόρφωσης με τα κριτήρια του άρθρου 104 παράγραφος 2, οδήγησαν την Επιτροπή στην κατάρτιση έκθεσης σύμφωνα με το άρθρο 104 παράγραφος 3 της Συνθήκης. Η Επιτροπή, αφού εξέτασε τους σχετικούς παράγοντες που λήφθηκαν υπόψη στην έκθεση αυτή, και έχοντας υπόψη τη γνώμη της Οικονομικής και Δημοσιονομικής Επιτροπής, εκτιμά ότι υπάρχει υπερβολικό έλλειμμα στην Ελλάδα.


Σημαντική ανακοίνωση νομικού περιεχομένου

|

52008SC0381

Συσταση της επιτροπης προς το συμβουλιο περί της συμμετοχής της Ευρωπαϊκής Κοινότητας στις διαπραγματεύσεις για τις τροποποιήσεις του πρωτοκόλλου για τους έμμονους οργανικούς ρύπους (POP) της σύμβασης της ΟΕΕ/ΗΕ για τη διασυνοριακή ατμοσφαιρική ρύπανση μεγάλης απόστασης  /* SEC/2008/0381 τελικό */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 31.3.2008SEC(2008) 381 τελικόΣΥΣΤΑΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟπερί της συμμετοχής της Ευρωπαϊκής Κοινότητας στις διαπραγματεύσεις για τις τροποποιήσεις του πρωτοκόλλου για τους έμμονους οργανικούς ρύπους (POP) της σύμβασης της ΟΕΕ/ΗΕ για τη διασυνοριακή ατμοσφαιρική ρύπανση μεγάλης απόστασηςΣΥΣΤΑΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟπερί της συμμετοχής της Ευρωπαϊκής Κοινότητας στις διαπραγματεύσεις για τις τροποποιήσεις του πρωτοκόλλου για τους έμμονους οργανικούς ρύπους (POP) της σύμβασης της ΟΕΕ/ΗΕ για τη διασυνοριακή ατμοσφαιρική ρύπανση μεγάλης απόστασηςA. ΑΙΤΙΟΛΟΓΙΚΗ ΕΚΘΕΣΗ1. Το εκτελεστικό όργανο της σύμβασης της ΟΕΕ/ΗΕ (Οικονομική Eπιτροπή για την Ευρώπη των Ηνωμένων Εθνών) για τη διασυνοριακή ατμοσφαιρική ρύπανση μεγάλης απόστασης (CLRTAP) ενέκρινε το πρωτόκολλο για τους έμμονους οργανικούς ρύπους (POP) τον Ιούνιο του 1998. Το πρωτόκολλο για τους POP επικεντρώνεται επί του παρόντος σε έναν κατάλογο 16 ουσιών, μεταξύ των οποίων συγκαταλέγονται έντεκα φυτοφάρμακα, δύο βιομηχανικές χημικές ουσίες και τρία συμπτωματικά παραπροϊόντα. Ο απώτερος στόχος είναι η εξάλειψη των απορρίψεων, των εκπομπών και των διαρροών των εν λόγω έμμονων οργανικών ρύπων. Το πρωτόκολλο για τους POP τέθηκε σε ισχύ στις 23 Οκτωβρίου 2003. Επικυρώθηκε από 29 μέρη, μεταξύ των οποίων η Κοινότητα και 21 κράτη μέλη[1].2. Στις 19 Φεβρουαρίου 2004, το Συμβούλιο εξέδωσε απόφαση για τη σύναψη του πρωτοκόλλου εξ ονόματος της Ευρωπαϊκής Κοινότητας[2]. Η πράξη έγκρισης εξ ονόματος της Κοινότητας κατατέθηκε στις 30 Απριλίου 2004.3. Σύμφωνα με το άρθρο 14 του πρωτοκόλλου, κάθε μέρος έχει το δικαίωμα να προτείνει τροποποιήσεις του πρωτοκόλλου και των παραρτημάτων του. Τα μέρη που συνέρχονται στο πλαίσιο του εκτελεστικού οργάνου συζητούν τις προτεινόμενες τροποποιήσεις. Οι τροποποιήσεις εγκρίνονται ομόφωνα από τα μέρη που είναι παρόντα στη συνεδρίαση.4. Στις 13 Δεκεμβρίου 2007, η εικοστή πέμπτη σύνοδος του εκτελεστικού οργάνου έδωσε εντολή στην Ομάδα Εργασίας για τις Στρατηγικές και την Επανεξέταση να διαπραγματευθεί σχέδιο τροποποιήσεσων του πρωτοκόλλου για τους POP με σκοπό την υποβολή του στην εικοστή έκτη σύνοδο του εκτελεστικού οργάνου, τον Δεκέμβριο του 2008. Οι τροποποιήσεις αφορούν: i) την προγραμματισμένη επανεκτίμηση των διατάξεων περί ουσιών, καθώς και τις ενδεχόμενες αναθεωρήσεις των διατάξεων του πρωτοκόλλου σχετικά με τις βέλτιστες διαθέσιμες τεχνικές (ΒΔΤ) και τις οριακές τιμές εκπομπών (ΟΤΕ)· ii) την προσθήκη επτά «νέων» ουσιών[3] στα παραρτήματα του πρωτοκόλλου και· iii) μια εσπευσμένη διαδικασία για την τροποποίηση των παραρτημάτων.5. Σύμφωνα με το άρθρο 174 παράγραφος 1 της συνθήκης ΕΚ, ένας από τους στόχους της περιβαλλοντικής πολιτικής της Κοινότητας είναι η προώθηση μέτρων σε διεθνές επίπεδο για την αντιμετώπιση των περιφερειακών ή παγκόσμιων περιβαλλοντικών προβλημάτων. Για την επίτευξη του εν λόγω στόχου, η Κοινότητα μπορεί να συνάπτει συμφωνίες με τρίτα μέρη, σύμφωνα με τα άρθρα 175 και 300.6. Σύμφωνα με το άρθρο 300 παράγραφος 1 της συνθήκης ΕΚ, για τη σύναψη συμφωνιών μεταξύ της Κοινότητας και ενός ή περισσοτέρων κρατών ή διεθνών οργανισμών, η Επιτροπή υποβάλλει συστάσεις στο Συμβούλιο, το οποίο την εξουσιοδοτεί να αρχίσει τις αναγκαίες διαπραγματεύσεις. Η Επιτροπή διεξάγει τις εν λόγω διαπραγματεύσεις σε συνεννόηση με τις ειδικές επιτροπές που ορίζονται από το Συμβούλιο για να την συνεπικουρήσουν στο συγκεκριμένο έργο και στο πλαίσιο οδηγιών που ενδεχομένως της απευθύνει το Συμβούλιο.7. Οι προαναφερθείσες τροποποιήσεις, για τις οποίες πραγματοποιείται διαβούλευση στο πλαίσιο του πρωτοκόλλου για τους POP, θα αποτελέσουν αντικείμενο διαπραγμάτευσης εντός της Ομάδας Εργασίας για τις Στρατηγικές και την Επανεξέταση και του εκτελεστικού οργάνου. Οι εν λόγω τροποποιήσεις θα συνιστούν συμφωνίες κατά την έννοια του άρθρου 300 παράγραφος 1 της συνθήκης ΕΚ. Οι επτά προτεινόμενες ουσίες καλύπτονται από διάφορες νομοθετικές πράξεις της ΕΚ[4]. Τα κράτη μέλη δεν μπορούν να αναλάβουν υποχρεώσεις εκτός του πλαισίου της κοινοτικής νομοθεσίας οι οποίες ενδέχεται να θίξουν τους κοινοτικούς κανόνες ή να τροποποιήσουν το πεδίο εφαρμογής τους.8. Συνεπώς, είναι αναγκαίο η Επιτροπή να υποβάλει συστάσεις στο Συμβούλιο, το οποίο θα εξουσιοδοτήσει την Επιτροπή να συμμετάσχει στις απαραίτητες διαπραγματεύσεις επί των εν λόγω θεμάτων κατά τις προσεχείς συνεδριάσεις της Ομάδας Εργασίας για τις Στρατηγικές και την Επανεξέταση τον Απρίλιο και τον Σεπτέμβριο του 2008 και του εκτελεστικού οργάνου τον Δεκέμβριο του 2008.B. ΣΥΣΤΑΣΗΛαμβάνοντας υπόψη τα ανωτέρω, η Επιτροπή συνιστά:1.  στο Συμβούλιο να εξουσιοδοτήσει την Επιτροπή να συμμετάσχει εξ ονόματος της Ευρωπαϊκής Κοινότητας, για θέματα που εμπίπτουν στην αρμοδιότητα της Κοινότητας, στις διαπραγματεύσεις σχετικά με τις τροποποιήσεις του πρωτοκόλλου της ΟΕΕ/ΗΕ για τους έμμονους οργανικούς ρύπους (POP) στις συνεδριάσεις της Ομάδας Εργασίας για τις Στρατηγικές και την Επανεξέταση τον Απρίλιο και τον Σεπτέμβριο του 2008 και του εκτελεστικού οργάνου τον Δεκέμβριο του 2008·2.  στην Επιτροπή να διεξάγει τις εν λόγω διαπραγματεύσεις εξ ονόματος της Ευρωπαϊκής Κοινότητας, για θέματα που εμπίπτουν στην αρμοδιότητα της Κοινότητας, σε συνεννόηση με την ειδική επιτροπή αντιπροσώπων των κρατών μελών, σύμφωνα με τις συνημμένες διαπραγματευτικές οδηγίες·3.  στην Επιτροπή και στα κράτη μέλη να συνεργάζονται στενά κατά τη διάρκεια της διαπραγματευτικής διαδικασίας, ώστε να εξασφαλίσουν την ενιαία εκπροσώπηση της Ευρωπαϊκής Κοινότητας σε διεθνές επίπεδο, στο βαθμό που οι προαναφερθείσες τροποποιήσεις αφορούν θέματα που εμπίπτουν στην κοινή αρμοδιότητα της Κοινότητας και των κρατών μελών·4.  στην Επιτροπή να υποβάλει έκθεση στο Συμβούλιο για την έκβαση των διαπραγματεύσεων και, κατά περίπτωση, για τυχόν προβλήματα που ενδεχομένως προκύψουν κατά τη διάρκεια των διαπραγματεύσεων. ΠΑΡΑΡΤΗΜΑΔΙΑΠΡΑΓΜΑΤΕΥΤΙΚΕΣ ΟΔΗΓΙΕΣ1. Η Επιτροπή διασφαλίζει ότι κάθε τροποποίηση του πρωτοκόλλου για τους έμμονους οργανικούς ρύπους (POP) είναι σύμφωνη με τη σχετική κοινοτική νομοθεσία.2. Η Επιτροπή επιδιώκει επίσης να διασφαλίσει ότι οι τροποποιήσεις του πρωτοκόλλου:α) πραγματοποιούνται σύμφωνα με την προβλεπόμενη επανεκτίμηση των διατάξεων περί ουσιών, καθώς και τις ενδεχόμενες αναθεωρήσεις των διατάξεων του πρωτοκόλλου που αφορούν τις βέλτιστες διαθέσιμες τεχνικές (ΒΔΤ) και τις οριακές τιμές εκπομπών (ΟΤΕ)·β) ενσωματώνουν στα παραρτήματα I, II ή/και III, κατά περίπτωση, τις ακόλουθες ουσίες: εξαχλωροβουταδιένιο (HCBD)· οκταβρωμοδιφαινυλαιθέρας του εμπορίου (c-OctaBDE)· πενταχλωροβενζόλιο (PeCB)· πολυχλωριωμένα ναφθαλίνια (PCN)· χλωριωμένες παραφίνες μικρής αλυσίδας (SCCP)· σουλφονικό υπερφθοροοκτάνιο (PFOS)· πενταβρωμοδιφαινυλαιθέρας του εμπορίου (c-PentaBDE)·γ) εισάγουν μια εσπευσμένη διαδικασία για την τροποποίηση των παραρτημάτων I – IV, VI και VIII του πρωτοκόλλου.[1] Σύμφωνα με την τελευταία επικαιροποίηση που πραγματοποιήθηκε στις 18 Σεπτεμβρίου 2007 από τη γραμματεία POP.[2] Απόφαση 2004/259/ΕΚ του Συμβουλίου, της 19ης Φεβρουαρίου 2004, σχετικά με τη σύναψη, εξ ονόματος της Ευρωπαϊκής Κοινότητας, του πρωτοκόλλου της σύμβασης του 1979 για τη διασυνοριακή ατμοσφαιρική ρύπανση μεγάλης απόστασης που οφείλεται στους έμμονους οργανικούς ρύπους, ΕΕ L 81 της 19.3.2004, σ. 37.[3] Εξαχλωροβουταδιένιο (HCBD)· οκταβρωμοδιφαινυλαιθέρας του εμπορίου (c-OctaBDE)· πενταχλωροβενζόλιο (PeCB)· πολυχλωριωμένα ναφθαλίνια (PCN)· χλωριωμένες παραφίνες μικρής αλυσίδας (SCCP)· σουλφονικό υπερφθοροοκτάνιο (PFOS)· πενταβρωμοδιφαινυλαιθέρας του εμπορίου (c-PentaBDE).[4] Σε αυτές συγκαταλέγονται, μεταξύ άλλων, η οδηγία 2002/45/ΕΚ του Ευρωπαϊκού Κοινοβουλίου και του Συμβουλίου, της 25ης Ιουνίου 2002, για την εικοστή τροποποίηση της οδηγίας 76/769/ΕΟΚ του Συμβουλίου όσον αφορά τους περιορισμούς διάθεσης στην αγορά και χρήσεως μερικών επικίνδυνων ουσιών και παρασκευασμάτων (χλωριωμένες παραφίνες μικρής αλυσίδας), ΕΕ L 177 της 6.7.2002, σ. 21· η οδηγία 2003/11/ΕΚ του Ευρωπαϊκού Κοινοβουλίου και του Συμβουλίου, της 6ης Φεβρουαρίου 2003, για την 24η τροποποίηση της οδηγίας 76/769/ΕΟΚ του Συμβουλίου σχετικά με τους περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (πενταβρωμοδιφαινυλαιθέρας, οκταβρωμοδιφαινυλαιθέρας), ΕΕ L 42 της 15.2.2003, σ. 45· η οδηγία 2006/122/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, για την τριακοστή τροποποίηση της οδηγίας 76/769/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (σουλφονικών υπερφθοροοκτανίων), ΕΕ L 372 της 27.12.2006, σ. 32· η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων, OJ L 327 της 22.12.2000, σ. 1 (το εξαχλωροβουταδιένιο και το πενταχλωροβενζόλιο είναι επικίνδυνες ουσίες προτεραιότητας βάσει του άρθρου 2 της οδηγίας)· η οδηγία 96/61/ΕΚ του Συμβουλίου, της 24ης Σεπτεμβρίου 1996, σχετικά με την ολοκληρωμένη πρόληψη και έλεγχο της ρύπανσης, ΕΕ L 257 της 10.10.1996, σ. 26.


Avis juridique important

|

31984H0549

84/549/ΕΟΚ: Σύσταση του Συμβουλίου της 12ης Νοεμβρίου 1984 σχετικά με την εφαρμογή της εναρμόνισης στον τομέα των τηλεπικοινωνιών

Επίσημη Εφημερίδα αριθ. L 298 της 16/11/1984 σ. 0049 - 0050 Ισπανική ειδική έκδοση: Κεφάλαιο 16 τόμος 1 σ. 0199  Πορτογαλική ειδική έκδοση : Κεφάλαιο 16 τόμος 1 σ. 0199

***** ΣΥΣΤΑΣΗ ΤΟΥ ΣΥΜΒΟΥΛΙΟΥ  της 12ης Νοεμβρίου 1984  σχετικά με την εφαρμογή της εναρμόνισης στον τομέα των τηλεπικοινωνιών  (84/549/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  τη γνώμη της Οικονομικής και Κοινωνικής Επι- τροπής (2),  Εκτιμώντας:  την ανάγκη χρησιμοποίησης του συνόλου του δυναμικού των τηλεπικοινωνιών για να εξασφαλισθεί η οικονομική ανάπτυξη της Κοινότητας·  ότι, στα πλαίσια αυτά, πρέπει να επιτευχθούν ιδίως οι ακόλουθοι δύο στόχοι:  - δημιουργία σειράς εναρμονισμένων υπηρεσιών τηλεματικής (3) οι οποίες θα προσφέρουν στους χρήστες όλης της Ευρώπης τη δυνατότητα να επικοινωνούν αποτελεσματικά και οικονομικά,  - δημιουργία δυναμικής κοινοτικής αγοράς τηλεπικοινωνιακού εξοπλισμού·  ότι η εισαγωγή νέων ψηφιακών δικτύων ενοποιημένων υπηρεσιών ( RNIS) και νέων υπηρεσιών ευρείας ζώνης, κυρίως ειδικής χρήσης για επιχειρήσεις, από όλους τους κοινοτικούς οργανισμούς τηλεπικοινωνιών και αναγνωρισμένες ιδιωτικές επιχειρήσεις που παρέχουν υπηρεσίες τηλεπικοινωνιών, καλουμένων στο εξής « οργανισμοί τηλεπικοινωνιών», αποτελεί μια θαυμάσια ευκαιρία για να πραγματοποιηθεί η απαραίτητη εναρμόνιση για την επίτευξη των στόχων αυτών·  ότι επιβάλλεται η υποστήριξη των οργανισμών τηλεπικοινωνιών της Κοινότητας στην εφαρμογή των επιγόντων προγραμμάτων εναρμόνισης που καταρτίστηκαν από την Ευρωπαϊκή Διάσκεψη Οργανισμών Ταχυδρομείων και Τηλεπικοινωνιών (CEPT), την Ευρωπαϊκή Επιτροπή Τυποποίησης (CEN)/Ευρωπαϊκή Επιτροπή Ηλεκτροτεχνικής Τυποποίησης (CENELEC), τη Διεθνή Συμβουλευτική Επιτροπή Τηλεγραφίας και Τηλεφωνίας (CCITT) και τον Διεθνή Οργανισμό Τυποποίησης (ISO) και η παροχή βοήθειας στους οργανισμούς αυτούς, έτσι ώστε να εξασφαλισθεί ότι θα τεθούν στη διάθεσή τους οι απαραίτητοι πόροι και ιδίως ειδικευμένο προσωπικό,  ΣΥΝΙΣΤΑ:  στις κυβερνήσεις των κρατών μελών να διασφαλίσουν ότι:  - οι οργανισμοί τηλεπικοινωνιών:  1. θα συνεννοούνται μεταξύ τους, κατά προτίμηση στα πλαίσια της CEPT, πριν από την εισαγωγή νέων υπηρεσιών, κυρίως μεταξύ κρατών μελών, προκειμένου να καθορίζονται κοινές κατευθύνσεις, κατά τρόπο ώστε οι αναγκαίες καινοτομίες να γίνονται με όρους σύμφωνους με την εναρμόνιση·  2. να ενργήσουν ώστε οι νέες υπηρεσίες που θα εισαχθούν από το 1985 και μετά, θα εισάγονται βάσει κοινής εναρμονισμένης προσέγγισης, κυρίως αναφορικά με τις υπηρεσίες μεταξύ κρατών μελών, κατά τρόπο που σε όλη την Ευρώπη να διατίθενται συμβιβαστές υπηρεσίες, λαμβανομένης υπόψη της προόδου των εργασιών στις CEPT, CEN/CENELEC, CCITT και τον ISO·  3. να φροντίζουν ώστε, από το 1986 και μετά, όλες οι παραγγελίες ψηφιακών συστημάτων διαβίβασης και μεταγωγής που προορίζονται για την προοδευτική ενοποίηση των υπηρεσιών να γίνονται αφού έχουν ληφθεί πλήρως υπόψη τα ανεγνωρισμένα πρότυπα στην Κοινότητα,  - η Επιτροπή θα ενημερώνεται τακτικά για την πρόοδο των εργασιών, τις οποίες θα εξετάζει τακτικά μαζί με την Ομάδα Ανωτέρων Υπαλλήλων Τηλεπικοινωνιών που συνέστησε το Συμβούλιο στις 4 Νοεμβρίου 1983.  (1) ΕΕ αριθ. C 144 της 15. 6. 1981, σ. 71.  (2) ΕΕ αριθ. C 138 της 9. 6. 1981, σ. 26.  (3) Ο όρος «τηλεματική» (telematique) χρησιμοποιείται για όλες εκείνες τις υπηρεσίες, συστήματα, εξοπλισμούς ή προϊόντα που βασίζονται στη συνδυασμένη εφαρμογή των ηλεκτρονικών τεχνολογιών πληροφοριών, δηλαδή την ψηφιακή επεξεργασία και επικοινωνία. Ο όρος «τηλεματική» είναι όρος γενικός που, ασφαλώς, δεν χρησιμοποιείται για κανένα συγκεκριμένο εμπορικό προϊόν με την ονομασία αυτή.


Avis juridique important

|

31986H0659

86/659/ΕΟΚ: Σύσταση του Συμβουλίου της 22ας Δεκεμβρίου 1986 για τη συντονισμένη εγκατάσταση στην Ευρωπαϊκή Κοινότητα του Ψηφιακού Δικτύου Ενοποιημένων Υπηρεσιών (ISDN)

Επίσημη Εφημερίδα αριθ. L 382 της 31/12/1986 σ. 0036 - 0041

ΣΥΣΤΑΣΗ ΤΟΥ ΣΥΜΒΟΥΛΙΟΥτης 22ας Δεκεμβρίου 1986για τη συντονισμένη εγκατάσταση στην  Ευρωπαϊκή Κοινότητα του Ψηφιακού Δικτύου Ενοποιημένων Υπηρεσιών (ISDN)(86/659/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΟΚΩΝ ΚΟΙΝΟΤΗΤΩΝ, ιΕχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την πρόταση της Επιτροπής^(1), τη γνώμη του Ευρωπαϊκού Κοινοβουλίου^(2), τη γνώμη της Οικονομικής και Κοινωνικής Επιτροπής^(3), Εκτιμώντας: ότι πρέπει να αρχίσουν να λειτουργούν υπηρεσίες με βάση έναν κοινό και εναρμονισμένο τρόπο  προσέγγισης στον τομέα των τηλεπικοινωνιών, σύμφωνα με τη σύσταση 84/549/ΕΟΚ^(4) ότι οι  δυνατότητες που παρέχουν τα δίκτυα τηλεπικοινωνιών πρέπει να χρησιμοποιούνται πλήρως ώστε η  Κοινότητα να παραμείνει ανταγωνιστική στην παγκόσμια αγορά, εν όψει της γρήγορης ανάπτυξης του  τομέα των τηλεπικοινωνιών ότι οι τεχνικές δυνατότητες που προσφέρει το Ψηφιακό Δίκτυο  Ενοποιημένων Υπηρεσιών (ISDN) επιτρέπουν να παρέχεται σειρά εναρμονισμένων και συμβατικών υπηρεσιών  σε όλους τους χρήστες της Κοινότητας, καθώς και να δημιουργηθούν νέα μέσα επικοινωνίας  χρησιμοποιώντας τον ήχο, το γραπτό λόγο και τις εικόνες ότι η κατάσταση που επικρατεί τη στιγμή  αυτή στα κράτη μέλη, όσον αφορά τις επενδύσεις σε εξοπλισμό ψηφιακής μεταγωγής και μεταβίβασης,  επιτρέπει να μελετηθεί η ανάπτυξη του ISDN ότι μια συντονισμένη πολιτική όσον αφορά την  εκγατάσταση του ISDN θα επιτρέψει να καθιερωθεί μία ευρωπαϊκή αγορά τερματικών συσκευών τηλεφωνίας  και επεξεργασίας στοιχείων, η οποία θα μπορεί να δημιουργήσει με το μέγεθός της τις προϋποθέσεις  ανάπτυξης που είναι απαραίτητες προκειμένου να μπορέσουν οι ευρωπαϊκές βιομηχανίες τηλεπικοινωνιών  να διατηρήσουν και να βελτιώσουν τη θέση τους στις διεθνείς αγορές ότι πρέπει να τεθεί σε  εφαρμογή η οδηγία 83/189/ΕΟΚ του Συμβουλίου της 28ης Μαρτίου 1983 σχετικά με τη διαδικασία  πληροφόρησης στον τομέα των τεχνικών προτύπων και προδιαγραφών^(5) ότι θα πρέπει να ληφθεί  υπόψη η οδηγία 86/361/ΕΟΚ του Συμβουλίου της 24ης Ιουλίου 1986 για την αρχική φάση της αμοιβαίας  αναγνώρισης των εγκρίσεων των τερματικών εξοπλισμών τηλεπικοινωνιών^ότι πρέπει να χρησιμοποιηθούν  πλήρως οι δυνατότητες των χρηματοδοτικών μέσων της Κοινότητας προκειμένου να προωθηθεί η ανάπτυξη  των έργων υποδομής των κρατών μελών ότι εφαρμογή μιας παρόμοιας πολιτικής θα πρέπει να λάβει  δεόντως υπόψη την προστασία της ιδιωτικής ζωής των χρήστων ότι η εφαρμογή μιας τέτοιας πολιτικής  θα έχει ως αποτέλεσμα να συνεργαστούν στενότερα, στο κοινοτικό επίπεδο, οι βιομηχανίες  τηλεπικοινωνιακού εξοπλισμού, οι οργανισμοί τηλεπικοινωνιών καθώς και οι αναγνωρισμένοι ιδιωτικοί  φορείς εκμετάλλευσης των τηλεπικοινωνιών, που στο εξής θα καλούνται «οργανισμοί  τηλεπικοινωνιών» ότι η ομάδα των ανωτέρων υπαλλήλων του τομέα των τηλεπικοινωνιών (SOGT) έχει  διατυπώσει ευνοϊκή γνώμη σύμφωνα με την οποία οι λεπτομερείς συστάσεις που έχει εκπονήσει η ομάδα  αναλύσεων και προβλέψεων (GAP) αποτελούν στρατηγική βάση για την ανάπτυξη ενός ISDN που θα παρέχει,  πράγματι, στους ευρωπαίους χρήστες τη δυνατότητα να επικοινωνούν αποτελεσματικά και  οικονομικά ότι έχει διατυπωθεί ευνοϊκή γνώμη από τους οργανισμούς τηλεπικοινωνιών, την ευρωπαϊκή  διάσκεψη των ταχυδρομείων και τηλεπικοινωνιών (CEPT) και τις βιομηχανίες τηλεπικοινωνιακού  εξοπλισμού των κρατών μελών, ΣΥΝΙΣΤΑ: 1. Να εφαρμοστούν από τους οργανισμούς τηλεπικοινωνιών οι λεπτομερείς συστάσεις για τη  συντονισμένη εγκατάσταση στην Κοινότητα του Ψηφιακού Δικτύου Ενοποιημένων Υπηρεσιών (ISDN), όπως  περιγράφεται στο παράρτημα. 2. Η εφαρμογή των συστάσεων αυτών να περιστρέφεται, κυρίως, γύρω από: α) την τυποποίηση και την εφαρμογή της διασύνδεσης (interface), S/T β) το χρονοδιάγραμμα που  καθορίζεται γ) τους στόχους διείσδυσης του δικτύου, καθόσον συμβιβάζεται με τις εμπορικές  στρατηγικές. 3. Να συνεχίσουν οι οργανισμοί τηλεπικοινωνιών τις εργασίες εναρμόνισης στο πλαίσιο της CEPT,  όσον αφορά, κυρίως, τους στόχους και το χρονοδιάγραμμα που περιλαμβάνονται στο παράρτημα σχετικά με  τις προδιαγραφές για το ISDN οι οποίες δεν έχουν ακόμη ολοκληρωθεί. 4. Να λάβουν οι οργανισμοί τηλεπικοινωνιών όλα τα μέτρα που μπορούν να διευκολύνουν τη  συντονισμένη εγκατάσταση του ISDN, και, ειδικότερα, τα μέτρα τα σχετικά με την εφαρμογή των  προδιαγραφών CEPT για τον εξοπλισμό που θα χρησιμοποιείται στο πλαίσιο του ISDN. 5. Να λάβουν υπόψη τα χρηματοδοτικά όργανα της Κοινότητας την παρούσα σύσταση στο πλαίσιο των  παρεμβάσεών τους, κυρίως όσον αφορά τις επενδύσεις που είναι απαραίτητες για την εφαρμογή του  ISDN. 6. Να ενθαρρύνουν οι κυβερνήσεις των κρατών μελών τους οργανισμούς τηλεπικοινωνιών να θέσουν σε  εφαρμογή την παρούσα σύσταση. 7. Οι κυβερνήσεις των κρατών μελών να ενημερώνουν την Επιτροπή, στο τέλος κάθε έτους, αρχίζοντας  από το τέλος του 1987, σχετικά με τα μέτρα που λαμβάνουν καθώς και τα προβλήματα που ενδέχεται να  αντιμετωπιζουν κατά την εφαρμογή της παρούσας σύστασης. Η πρόοδος των εργασιών θα εξετάζεται  σύντονα από την Επιτροπή και την SOGT, την οποία συνέστησε το Συμβούλιο, στις 4 Νοεμβρίου 1983, για  να διαπιστώνουν αν οι προτεραιότητες και η εφαρμογή του προγράμματος ως συνόλου υλοποιούνται με  ικανοποιητικό τρόπο. Η πρόοδος των εργασιών θα αποτελέσει αντικείμενο ετήσιας έκθεσης της Επιτροπής  προς το Ευρωπαϊκό Κοινοβούλιο. Βρυξέλλες, 22 Δεκεμβρίου 1986. Για το ΣυμβούλιοΟ ΠρόεδροςG. SHAW(1) ΕΕ αριθ. C 157 της 24.^6.^1986, σ.  3. (2) Γνώμη διατυπωθείσα στις 12 Δεκεμβρίου 1986 (δεν έχει ακόμα δημοσιευθεί στην Επίσημη  Εφημερίδα). (3) Γνώμη διατυπωθείσα στις 17 Δεκεμβρίου 1986 (δεν έχει ακόμα δημοσιευθεί στην Επίσημη  Εφημερίδα). (4) ΕΕ αριθ. L 298 της 16.^11.^1984, σ. 49. (5) ΕΕ αριθ. L 109 της 26.^4.^1983, σ. 8. (6) καθώς και ο κανονισμός (ΕΟΚ) αριθ. 3300/86 του Συμβουλίου της 27ης Οκτωβρίου 1986 για τη  θέσπιση κοινοτικού προγράμματος σχετικά με την ανάπτυξη ορισμένων μειονεκτικών περιοχών της  Κοινότητας μέσω καλύτερης πρόσβασης στις προηγμένες υπηρεσίες τηλεπικοινωνιών (πρόγραμμα STAR)^())  (6) ΕΕ αριθ. L 217 της 5.^8.^1986, σ. 21. (7) ΕΕ αριθ. L 305 της 30.^10.^1986, σ. 1.  ΠΑΡΑΡΤΗΜΑ  ΛΕΠΤΟΜΕΡΕΙΣ ΣΥΣΤΑΣΕΙΣ ΟΣΟΝ ΑΦΟΡΑ ΤΗ ΣΥΝΤΟΝΙΣΜΕΝΗ ΕΓΚΑΤΑΣΤΑΣΗ ΤΟΥ ΨΗΦΙΑΚΟΥ  ΔΙΚΤΥΟΥ ΕΝΟΠΟΙΗΜΕΝΩΝ ΥΠΗΡΕΣΙΩΝ (ISDN) ΣΤΗΝ ΚΟΙΝΟΤΗΤΑ  1. ΣΥΣΤΑΣΕΙΣ ΠΟΥ ΕΧΟΥΝ ΚΑΤΑΡΤΙΣΤΕΙ ΜΕ ΣΤΟΧΟ  ΤΗΝ ΤΑΧΕΙΑ ΣΥΓΚΛΙΣΗ ΤΩΝ ΔΡΑΣΤΗΡΙΟΤΗΤΩΝ ΠΟΥ ΑΝΑΛΑΜΒΑΝΟΝΤΑΙ ΣΕ ΕΥΡΩΠΑΟΚΟ ΕΠΙΠΕΔΟ ΓΙΑ ΤΗΝ ΕΙΣΑΓΩΓΗ ΤΟΥ  ISDN  ιΟλες οι συστάσεις που παρατίθενται στη συνέχεια είναι αλληλένδετες και δεν πρέπει να  εξετάζονται μεμονωμένα. 1.1. Γενικές αρχέςιΟλες οι χώρες έχουν συμφωνήσει ότι το ISDN (προσπέλαση του συνδρομητή με  ταχύτητες 144 Kbit/s και 2 Mbit/s) πρέπει να θεωρείται ότι αποτελεί τη φυσική εξέλιξη του  τηλεφωνικού δικτύου, και συγκεκριμένα ότι θα χρησιμοποιείται τόσο από τους επαγγελματίες όσο και  από τους ιδιώτες συνδρομητές, καθώς και ότι η σημερινή διάρθρωση του τηλεφωνικού δικτύου δεν  πρόκειται να υποστεί βασικές αλλαγές με την εξέλιξη αυτή. Τα δεδομένα αυτά πρέπει να ληφθούν υπόψη  κατά τη λήψη των πρώτων αποφάσεων. Ωστόσο, η ταχύτητα διείσδυσης στην αγορά θα εξαρτηθεί από πολυάριθμους οικονομικούς, κοινωνικούς  και πολιτιστικούς παράγοντες, και βέβαια από τις επιπτώσεις που συνεπάγεται το δίκτυο αυτό καθαυτό,  και συγκεκριμένα από τη διάδοση ή την πραγματική διείσδυση των νέων υπηρεσιών σε κάθε χρονική  στιγμή. Είναι σαφές ότι, σε όλα τα κράτη μέλη, ο επαγγελματικός τομέας έχει πολύ περισσότερες προσδοκίες  και απαιτήσεις από τις υπηρεσίες, απ' ό,τι ιδιωτικός τομέας. Η διείσδυση στον επαγγελματικό τομέα θα πραγματοποιηθεί με το να παρασχεθούν αυτόματες  δευτερεύουσες τηλεφωνικές εγκαταστάσεις (PABX) πολλαπλών υπηρεσιών και με το να εξασφαλιστεί η  δυνατότητα προσπέλασης του ISDN. Στον τομέα αυτό, έχει πρωταρχική σημασία να εξασφαλιστεί η  συμβατότητα των τερματικών που συνδέονται στο ISDN με τη βασική ταχύτητα προσπέλασης και πριν από  τις αυτόματες δευτερεύουσες τηλεφωνικές εγκαταστάσεις. Για το λόγο δε αυτό, είναι απαραίτητο να  γίνεται χρήση κοινού προτύπου τόσο για τα δημόσια όσο και για τα ιδιωτικά δίκτυα. Η ζήτηση στον τομέα της ιδιωτικής κατοικίας θα αυξηθεί σημαντικά μόνο αφού προωθηθεί μια σταθερή  πολιτική προσφοράς, σε εύθετο χρόνο, προκειμένου να σχηματιστεί η κρίσιμη μάζα για τη διείσδυση των  νέων υπηρεσιών, ώστε να προκληθούν, πράγματι, «αλυσιδωτές αντιδράσεις». Η πολιτική αυτή πρέπει να ενισχυθεί με στρατηγικές εμπορίας και τιμολόγησης προκειμένου να τονωθεί  η ζήτηση. 1.2. Καθορισμός της διασύνδεσης μεταξύ δημοσίου και ιδιωτικού δικτύουΣυνιστάται να  χρησιμοποιείται μια τυποποιημένη φυσική διασύνδεση μεταξύ των τερματικών του ISDN και του δημοσίου  δικτύου. Αυτό πρέπει να είναι στο σημείο αναφοράς S ή Τ της CCITT και πρέπει να είναι είναι σύμφωνο με τις  συστάσεις της CCITT και της CEPT. ίΟσον αφορά τη βασική προσπέλαση (και συγκεκριμένα την ταχύτητα των 144 Kbit/s), οι φυσικές  διασυνδέσεις στα σημεία αναφοράς S και T πρέπει να είναι ακριβώς οι ίδιες. Η εν λόγω διασύνδεση των  τερματικών πρέπει να παρέχεται, επίσης από τους κατασκευαστές των αυτόματων δευτερευουσών  τηλεφωνικών εγκαταστάσεων, κατά τέτοιο τρόπο ώστε να εξασφαλίζεται ο κοινός σχεδιασμός των  τερματικών. Από τις παραπάνω θέσεις προκύπτει ότι η λειτουργία NT1, τουλάχιστον, θα εξασφαλίζεται αΠό τον  οργανισμό εκμετάλλευσης του δημοσίου δικτύου, όσον αφορά τη βασική προσπέλαση. Είναι αναγκαία να επιτευχθεί, επειγόντως, συμφωνία μεταξύ οργανισμών τηλεπικοινωνιών, στο πλαίσιο  της CEPT,sxetikα με τυποποιημένη φυσική διασύνδεση στο σημείο αναφοράς T για την προσπέλαση πρώτης  τάξης (και συγκεκριμένα, την ταχύτητα των 2^048 Kbit/s). Εξυπακούεται ότι οι αυτόματες δευτερεύουσες τηλεφωνικές εγκαταστάσεις πολλαπλών υπηρεσιών θα  χρησιμοποιούν διαφορετικά πρότυπα κατά τη διάρκεια μεταβατικής φάσης που θα διαρκέσει αρκετά  χρόνια. Πέρα όμως από τα πρότυπα αυτά, οι εν λόγω αυτόματες δευτερεύουσες τηλεφωνικές εγκαταστάσεις  θα πρέπει να μπορέσουν να προσφέρουν διασύνδεση S όσο το δυνατόν συντομότερα. Οι αντιπρόσωπο των  κατασκευαστών συμφωνούν όσον αφορά το θέμα αυτό. 2. ΟΙ ΥΠΗΡΕΣΙΕΣ ΠΟΥ ΠΡΕΠΕΙ ΝΑ ΚΑΘΟΡΙΣΤΟΥΝ ΚΑΙ ΝΑ ΠΡΟΔΙΑΓΡΑΦΟΥΝ ΔΙΕΞΟΔΙΚΑ ΩΣ ΤΟ ΤΕΛΟΣ ΤΟΥ 1986,  ΠΡΟΚΕΙΜΕΝΟΥ ΝΑ ΠΑΡΕΧΟΝΤΑΙ ΣΕ ΟΛΑ ΤΑ ΚΡΑΤΗ ΜΕΛΗ ΑΠΟ ΤΟ 1988 ΚΑΙ ΜΕΤΑ  Τα παρακάτω θέματα πρέπει να  προδιαγραφούν διεξοδικά το αργότερο ώς το τέλος του 1986. α) Υπηρεσίες φέροντοςΚύκλωμα 64 Kbit/s διαφανές ως προς τη μεταγωγή. β) Τηλεϋπηρεσίες- Τηλεφωνία στη συχνότητα των 3.1. kHz με ταχύτητα 64 Kbit/s, - Τηλεφωτοαντιγραφή με ταχύτητα 64 Kbit/s (Ομάδα ΙV), - Τηλεκειμενογραφία με ταχύτητα 64 Kbit/s, - Συνδυασμένη τηλεκειμενογραφία τηλεφωνοαντιγραφή με ταχύτητα 64 Kbit/s. γ) Συμπληρωματικές υπηρεσίεςΠροκειμένου να βελτιωθούν οι υπηρεσίες, θα αρχίσει να λειτουργεί μία  κοινή σειρά συμπληρωματικών υπηρεσίων μεταξύ όλων των κρατών μελών. Οι συμπληρωματικές αυτές υπηρεσίες πρόκειται να προστεθούν στις υπηρεσίες που παρέχει ήδη το  τηλεφωνικό δίκτυο, καθώς και στις υπηρεσίες που συνεπάγεται ο καθορισμός των πρωτοκόλλων του ISDN.  (Πρέπει να προδιαγραφούν οι διαδικασίες οι σχετικές με τον προσδιορισμό των επιμέρους διευθύνσεων,  τη δυνατότητα μεταφοράς των τερματικών και τη σηματοδότηση στο επίπεδο των χρήστων όσον αφορά τα  μηνύματα αποκατάστασης της κλήσης, παρά το γεγονός ότι προβλέπεται να αρχίσουν να λειτουργούν σε  μια μεταγενέστερη φάση οι διαδικασίες αυτές). Οι οργανισμοί τηλεπικοινωνιών καλούνται να εξετάσουν στο πλαίσιο της EPT την ακόλουθη σειρά  συμπληρωματικών υπηρεσιών: - την κλήση σε αναμονή, - τον προσδιορισμό της ταυτότητας της γραμμής του καλούντος, - την κλειστή ομάδα χρήστων μη υπηρεσία αυτή μπορεί να αρχίσει να λειτουργεί αργότερα σε ορισμένες  χώρες), - την άμεση δυνατότητα επιλογής. δ) Τα συστήματα προσαρμογής (για να συνδέονται τα σημερινά τερματικά στο δίκτυο ISDN διά της  διασύνδεσης S)- προσαρμογή Χ21- προσαρμογή Χ25 στο κανάλι Β (για την προσπέλαση των υπηρεσιών  μεταγωγής κατά πακέτα)- προσαρμογή αναλογικού σε ψηφιακό σήμα, με προδιαγραφές ανάλογες με τις  ανάγκες των κρατών μελών. Σημείωση 1: Ιδιαίτερη προσοχή πρέπει να δοθεί στον τρόπο με τον οποία θα καθοριστεί η χρήση των προσωπικών  υπολογιστών που συνδέονται στην υπηρεσία φέροντος στα 64 Kbit/s. Σημείωση 2: Ιδιαίτερη προσοχή πρέπει να δοθεί στη συμβατότητα μεταξύ των υπηρεσιών μεταγωγής κυκλώματος και των  υπηρεσιών μεταγωγής πακέτων, όπου η συμβατότητα μπορεί να εξασφαλίζεται στο τερματικό ή στο  δίκτυο. ΟΙ ΥΠΗΡΕΣΙΕΣ ΠΟΥ ΠΡΕΠΕΙ ΝΑ ΠΡΟΔΙΑΓΡΑΦΟΥΝ ΩΣ ΤΟ ΤΕΛΟΣ ΤΟΥ 1987 ΚΑΙ ΟΙ ΟΠΟΙΕΣ ΘΑ ΜΠΟΡΟΥΣΑΝ ΝΑ  ΑΡΧΙΣΟΥΝ ΝΑ ΛΕΙΤΟΥΡΓΟΥΝ ΚΑΤΑ ΤΟ ΧΡΟΝΙΚΟ ΔΙΑΣΤΗΜΑ 1988-1993  (Η ημερομηνία κατά την οποία θα  αρχίσουν να λειτουργούν οι υπηρεσίες αυτές πρέπει να καθοριστεί όσο το δυνατό συντομότερα.)α)  Υπηρεσία φέροντος σήματοςΥπηρεσία φέροντος σήματος, με πακέτα στο δίαυλο D. Οι οργανισμοί  τηλεπικοινωνιών καλούνται να εξετάσουν στο πλαίσιο της CEPT τη χρησιμότητα των τηλεϋπηρεσιών, και,  ειδικότερα, του videotex, της τηλεκειμενογραφίας, της επεξεργασίας μηνυμάτων και της τηλεδράσης,  για την υπηρεσία του φέροντος σήματος με πακέτα. β) Τηλεϋπηρεσίες με ταχύτητα 64 Kbit/sΠροκειμένου να αυξηθεί η ζήτηση, πρέπει να εξετασθούν κατά  προτεραιότητα οι τηλεϋπηρεσίες που παρατίθενται στον ακόλουθο κατάλογο: - Τηλεφωνία (7 kHz), με ταχύτητα 64 Kbit/s, - Ακουστική τηλεσυνεδρίαση με ταχύτητα 64 Kbit/s, - Αλφαγεωμετρικό videotex με ταχύτητα 64 Kbit/s, - Μεταβίβαση εικόνας και επικοινωνία υπολογιστών με ταχύτητα 64 Kbit/s. ίΟσον αφορά τις δύο αυτές  τηλεϋπηρεσίες, οι οργανισμοί τηλεπικοινωνιών καλούνται να προσδιορίσουν στο πλαίσιο της CEPT τις  πιθανές υπηρεσίες και να καταρτίσουν λεπτομερείς προδιαγραφές για τις πρώτες από αυτές. γ) Προσαρμογές- Χ21 α- προσαρμογές για ασύγχρονα τερματικά (V24), δ) Συμπληρωματικές υπηρεσίεςΟι οργανισμοί τηλεπικοινωνιών καλούνται να μελετήσουν στο πλαίσιο  της CEPT, ώς το τέλος του 1987, τον κατάλογο των συμπληρωματικών υπηρεσιών που παρατίθενται στη  συνέχεια, και ο οποίος βασίζεται στον κατάλογο της CEPT: - Πληροφορία χρέωσης τελών, - Αυτόματη επανάληψη της κλήσης κατειλημμένης γραμμής, - Πολλαπλή συνδιάλεξη, - Προσωρινή μεταφορά του αριθμού κλήσης, - Ατελής συνδιάλεξη, - Προσδιορισμός της ταυτότητας κακόβουλης κλήσης, - Ταυτόχρονη τριπλή συνδιάλεξη, - Προσδιορισμός της ταυτότητας της γραμμής του καλουμένου. Σημείωση: Προκειμένου να παρασχεθούν οι συμπληρωματικές αυτές υπηρεσίες, είναι απαραίτητο η ύπαρξη τμήματος  χρήστων (ISUP). Αν δεν υπάρχει το τμήμα αυτό, η παροχή των υπηρεσιών αυτών μέσω του τμήματος χρήστη  τηλεφωνίας (TUP +) μπορεί να είναι περιορισμενη. 4. ΟΙ ΥΠΗΡΕΣΙΕΣ ΠΟΥ ΠΡΕΠΕΙ ΝΑ ΠΡΟΣΔΙΟΡΙΣΤΟΥΝ ΕΩΣ ΤΟ ΤΕΛΟΣ ΤΟΥ 1990  α) Οι τηλεϋπηρεσίες που  βασίζονται στις υπηρεσίες μεταγωγής κατα πακέτα[Εφόσον κρίνουν σκόπιμο οι οργανισμοί  τηλεπικοινωνιών, να προδιαγραφούν οι υπηρεσίες αυτές μεταγωγής πακέτων, όπως αναφέρεται στο σημείο  3 στοιχείο α).]- Τηλεκειμενογραφία (τελετέξ), - Videotex, - Επεξεργασία μηνύματος (βλέπε σύσταση Χ400 της CCITT), - Τηλεδράση: το σύνολο των υπηρεσιών που εξασφαλίζουν στο χρήστη την αξιόπιστη μέθοδο μεταφοράς  μικρού όγκου πληροφοριών υπό μπορφή πακέτου. Η υπηρεσία αυτή μπορεί να προσαρμοστεί σε πολλές τηλεϋπηρεσίες: σε υπηρεσίες τηλεσυναγερμού,  τηλεπιτήρησης, τηλεπροειδοποίησης, τηλεχειρισμού, τηλεμετρίας, διεξαγωγής αγορών από απόσταση,  κλπ. β) Τηλεϋπηρεσίες που βασίζονται στα 64 Kbit/s- Ταυτόχρονη μεταβίβαση ομιλίας και κειμένου με  ταχύτητα 64 Kbit/s, - Αλφαφωτογραφικό videotex με ταχύτητα 64 Kbit/s, - Αν είναι δύνατό, οπτική τηλεφωνία με ταχύτητα 64 Kbit/s. γ) Συμπληρωματικές υπηρεσίεςΟι εργασίες πρέπει να εξακολουθήσουν. 5. ΑΡΙΘΜΟΔΟΤΗΣΗ, ΠΡΟΣΔΙΟΡΙΣΜΟΣ ΔΙΕΥΘΥΝΣΕΩΝ ΚΑΙ ΣΗΜΑΤΟΔΟΤΗΣΗ  Συνιστάται στους οργανισμούς  τηλεπικοινωνιών να καθορίσουν πλήρως τις προδιαγραφές της CEPT όσον αφορά το τμήμα χρήστων του ISDN  (ISUP), το τμήμα ελέγχου των συνδέσεων σηματοδότησης (SCCP) και το τμήμα διαχείρισης της κίνησης  (TCAP), προκειμένου να εξασφαλιστεί ένα κοινό πρότυπο στο πλαίσιο της Ευρώπης, όσο το δυνατό  συντομότερα. Ως προσωρινή, συνιστάται σε όλους του οργανισμούς τηλεπικοινωνιών να διασυνδέσουν τις διεθνείς  ψηφιακές επικοινωνίες (που συνδέονται με ψηφιακά κυκλώματα ή, ενδεχομένως, και με αναλογικά  κυκλώματα) μέσω του βελτιωμένου τμήματος χρήστη τηλεφωνίας (TUP +), τόσο όσον αφορά της υπηρεσίες  του PSTN όσο και τις υπηρεσίες του ISDN, από το 1988 και μετά, αφού αρχίσει να χρησιμοποιείται το  πρότυπο αριθ. 7 τγς CCITT. Οι οργανισμοί τηλεπικοινωνιών πρέπει να παράσχουν στο πλαίσιο της CEPT λεπτομερείς τεχνικές  προδιαγραφές όσον αφορά τοTUP +, ώς το τέλος του 1986. Είναι απαραίτητο να εξασφαλιστεί η δυνατότητα συνδυασμένης λειτουργίας με το σημερινό δημόσιο  τηλεφωνικό δίκτυο, καθώς και τα μέσα που απαιτούνται για τον προσδιορισμό των διαφόρων  τηλεϋπηρεσιών και τερματικών. Σημείωση: Το TUP + βασίζεται στο κόκκινο βιβλίο TUP της + CCITT που έχει βελτιωθεί προκειμένου να πληρούνται  οι ανάγκες στο πλαίσιο του ISDN, και κυρίως οι ανάγκες οι σχετικές με τις παραπάνω συμπληρωματικές  υπηρεσίες. 6. ΖΗΤΗΜΑΤΑ ΣΧΕΤΙΚΑ ΜΕ ΤΗΝ ΤΙΜΟΛΟΓΗΣΗ  Το επίπεδο και η διάρθρωση των τιμολογίων στο πλαίσιο του  SIDN αποτελούν ζητήματα βασικά προκειμένου να μπορέσει να γενικευθεί η χρήση του δικτύου αυτού όσο  το δυνατό συντομότερα. Μακροπρόθεσμα, ωστόσο, το επίπεδο των επενδύσεων ανά βασική προσπέλαση θα είναι εφάμιλλο με το  επίπεδο του σημερινού τηλεφωνικού δικτύου, μετά από ένα διάστημα κατά το οποίο το κόστος των  επενδύσεων θα είναι αναπόφευκτα υψηλό, επειδή η διάρθρωση των επενδυτικών δαπανών όσον αφορά το  είδος της μεταβίβασης και της ψηφιακής μεταγωγής μπορεί να διαφέρει από τη διάρθρωση που επικρατεί  σήμερα. Μένει να ολοκληρωθούν αρκετές μελέτες όσον αφορά τα τιμολογία του ISDN. Οι οργανισμοί  τηλεπικοινωνιών καλούνται να μελετήσουν στο πλαίσιο της CEPT τις ακόλουθες προτάσεις: - Σύμφωνα με τις σημερινές τάσεις, τα τιμολόγια που ισψύουν για όλες τις υπηρεσίες, καθώς και για  την τηλεφωνία, πρέπει να εξαρτώνται λιγότερο από την απόσταση απ' ό,τι συμβαίνει σήμερα (σε  συνάρτηση πάντα με τα προβλήματα που συνεπάγεται το κόστος διέλευσης μέσω άλλων χωρών). - Κατά τη μεταβατική φάση από το αναλογικό δίκτυο προς το ISDN, που αντιστοιχεί στο διάστημα  1988-1993, οι οργανισμοί τηλεπικοινωνιών καλούνται να εξετάσουν στο πλαίσιο της CEPT τη σχέση που  υπάρχει μεταξύ του κατωφλίου τιμολόγησης, αφενός, που θα ισχύει για τις υπηρεσίες του ISDN και τη  βασική προσπέλασή του και, αφετέρου, των τιμολογίων που ισχύουν για την τηλεφωνία. - Τα τιμολόγια τα οποία θα ισχύουν για τις τηλεϋπηρεσίες που χρησιμοποιούν τις ίδιες υπηρεσίες  φέροντος σήματος πρέπει να είναι ανεξάρτητα από την τηλεϋπηρεσία. Αντίθετα, οποιαδήποτε  προστιθέμενη από το δίκτυο αξία θα χρεώνεται ανεξάρτητα από τη χρήση των υπηρεσιών φέροντος  σήματος. - Πρέπει να επιτευχθεί συμφωνία όσον αφορά το λόγο των μηνιαίων τελών για την προσπέλαση πρώτης  τάξης (2048 Kbit/s) και των μηνιαίων τελών για τη βασική προσπέλαση (144 Kbit/s). Θα μπορούσε να εξεταστεί ο λόγος της τάξης του 10. 7. ΑΛΛΗΛΕΠΙΔΡΑΣΗ ΤΩΝ ΔΟΚΙΜΩΝ ΤΟΥ ΕΚΤΕΛΟΥΝΤΑΙ ΣΕ ΚΡΑΤΙΚΟ ΕΠΙΠΕΔΟ ΟΣΟΝ ΑΦΟΡΑ ΤΟ ISDN  Πρέπει να  καταβληθούν προσπάθειες, αν είναι δυνατό, από τους οργανισμούς τηλεπικοινωνιών που πραγματοποιούν  δοκιμές όσον αφορά το ISDN, σε κρατικό πλαίσιο, πριν εφαρμοστούν πλήρως οι παρούσες συστάσεις,  προκειμένου να διασυνδεθούν οι υπηρεσίες αυτές κατά τέτοιο τρόπο ώστε να αυξηθούν οι πρώτες  εμπειρίες που θα αντληθούν από το ISDN στην Ευρώπη. 8. ΤΟ ΕΠΙΠΕΔΟ ΤΗΣ ΔΙΕΙΣΔΥΣΗΣ  Οι προβλέψεις όσον αφορά τη ζήτηση που θα υπάρξει στους νέους  τομείς, όπως στον τομέα των υπηρεσιών που περιλαμβάνει το ISDN, δεν εξασφαλίζουν ιδιαίτερα σαφείς  βάσεις για τη διερεύνηση της αγοράς. Ωστόσο, είναι ρεαλιστικό να καθοριστούν στόχοι που θα μπορούν να πραγματοποιηθούν κατά τα επόμενα  οκτώ χρόνια, και συγκεκριμένα από σήμερα έως το τέλος του 1993, προκειμένου να επιτευχθεί ένα  επίπεδο διείσδυσης του ISDN το οποίο θα επιτρέπει στην αγορά των υπηρεσιών και τερματικών να φτάσει  στο στάδιο πλήρους ανάπτυξης. Ο στόχος πρέπει να συνίσταται στην επαρκή γεωγραφική κάλυψη και τον επαρκή ρυθμό διείσδυσης στο  κρατικό επίπεδο για κάθε χώρα. Οι οργανισμοί τηλεπικοινωνιών πρέπει να σχεδιάσουν το δίκτυό τους κατά τέτοιο τρόπο ώστε να  παράσχουν, έως το 1993, γραμμές προσπέλασης στο ISDN που θα ισοδυναμούν με το 5 % των κύριων  συνδρομητικών γραμμών που παρέχονταν κατά το 1983. Ο αριθμός αυτός εξαρτάται, μεταξύ άλλων  παραγόντων, από τη δυνατότητα των βιομηχάνων να προσφέρουν οικονομικές λύσεις στο πλαίσιο του ISDN  όσον αφορά τον εξοπλισμό υποδομής και τα τερματικά. Η εδαφική κάλυψη πρέπει να είναι επαρκής, ώστε να επιτρέπεται στο 80 % των πελατών να έχουν  δυνατότητα προσπέλασης στο ISDN.


Avis juridique important

|

32001H0893

Σύσταση της Επιτροπής, της 7ης Δεκεμβρίου 2001, για τις αρχές σχετικά με τη χρήση του "SOLVIT" — του δικτύου επίλυσης προβλημάτων στην εσωτερική αγορά (Κείμενο που παρουσιάζει ενδιαφέρον για τον ΕΟΧ) [κοινοποιηθείσα υπό τον αριθμό Ε(2001) 3901]

Επίσημη Εφημερίδα αριθ. L 331 της 15/12/2001 σ. 0079 - 0082

Σύσταση της Επιτροπήςτης 7ης Δεκεμβρίου 2001για τις αρχές σχετικά με τη χρήση του "SOLVIT" - του δικτύου επίλυσης προβλημάτων στην εσωτερική αγορά[κοινοποιηθείσα υπό τον αριθμό Ε(2001) 3901](Κείμενο που παρουσιάζει ενδιαφέρον για τον ΕΟΧ)(2001/893/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211,Εκτιμώντας τα ακόλουθα:(1) Το άρθρο 3 της συνθήκης ορίζει το στόχο της εξάλειψης όλων των εμποδίων για την ελεύθερη κυκλοφορία εμπορευμάτων, προσώπων, υπηρεσιών και κεφαλαίου μεταξύ των κρατών μελών για να δημιουργηθεί αυτό που είναι γνωστό ως εσωτερική αγορά. Θα ήταν προς όφελος τόσο των πολιτών όσο και των επιχειρήσεων, ιδίως των μικρών επιχειρήσεων, αν υπήρχε ένας τρόπος άτυπης επίλυσης των προβλημάτων που ανακύπτουν όταν δεν εφαρμόζονται σωστά οι κανόνες που αποσκοπούν στην επίτευξη του στόχου αυτού.(2) Το πρόγραμμα δράσης για την ενιαία αγορά του 1997(1) καλούσε τα κράτη μέλη να δημιουργήσουν "σημεία επαφής για τους πολίτες και τις επιχειρήσεις" στα οποία να μπορούν να διοχετεύονται συγκεκριμένα προβλήματα της εσωτερικής αγοράς. Τα κράτη μέλη δημιούργησαν επίσης "κέντρα συντονισμού" για να συνεργάζονται στενά για την επίλυση διασυνοριακών προβλημάτων, τα οποία οφείλονται στην κακή εφαρμογή των κανόνων για την εσωτερική αγορά εκ μέρους των δημοσίων διοικήσεων ("το δίκτυο επίλυσης προβλημάτων").(3) Το δίκτυο επίλυσης προβλημάτων υπάρχει εδώ και τρία χρόνια. Τα κράτη μέλη και η Επιτροπή, μέσω της συμβουλευτικής επιτροπής για την εσωτερική αγορά, εξέτασαν πόσο αποτελεσματικό είναι. Κατέληξαν στο συμπέρασμα ότι μια από τις κύριες αδυναμίες του είναι ότι δεν δίνεται σε όλες τις υποθέσεις η ίδια σημασία και ότι όσοι είναι απ' έξω δεν μπορούν να δουν πώς λειτουργεί.(4) Η Επιτροπή παρουσίασε τις ιδέες της για την επίλυση προβλημάτων στην ανακοίνωσή της της αποτελεσματική επίλυση προβλημάτων στην εσωτερική αγορά ("SOLVIT")(2). Πρότεινε μια νέα προσέγγιση που καλείται "SOLVIT" για να καταστεί το δίκτυο πιο αποτελεσματικό μέσω της δημιουργίας μιας βάσης δεδομένων κοινής χρήσης online. Τα συντονιστικά κέντρα στα κράτη μέλη θα καταγράφουν και θα παρακολουθούν υποθέσεις, πράγμα που θα είναι πιο αποτελεσματικό και θα διευκολύνει τους πολίτες να βλέπουν πώς λειτουργεί.(5) Θα πρέπει να οριστούν κοινές αρχές για να εξασφαλιστεί ότι το SOLVIT θα ανταποκρίνεται στις ανάγκες των πολιτών και των επιχειρήσεων και ότι οι προσπάθειες που καταβάλλονται σε ένα κράτος μέλος θα επαναλαμβάνονται σε όλα τα άλλα κράτη μέλη. Επιπλέον, τα κράτη μέλη θα πρέπει να εξασφαλίσουν ότι υπάρχουν διαθέσιμοι επαρκείς ανθρώπινοι και χρηματοοικονομικοί πόροι έτσι ώστε τα συντονιστικά κέντρα να είναι σε θέση να καλύπτουν έναν αυξανόμενο αριθμό υποθέσεων, να παρέχουν υπηρεσία υψηλής ποιότητας στους χρήστες και να προωθούν τη συνειδητοποίησή τους.(6) Το Ευρωπαϊκό Κοινοβούλιο, το Συμβούλιο(3), η Οικονομική και Κοινωνική Επιτροπή(4) και η Επιτροπή των Περιφερειών(5) έχουν τονίσει την ανάγκη για πιο αποτελεσματικούς τρόπους επίλυσης προβλημάτων.(7) Η Λευκή Βίβλος για την Ευρωπαϊκή Διακυβέρνηση(6) αποτελεί μέρος μιας προσπάθειας να καταστεί η Ένωση πιο απτή για τους πολίτες και τις επιχειρήσεις της. Επιβεβαιώνει επίσης την ευθύνη των εθνικών διοικήσεων και των δικαστηρίων για τη σωστή επιβολή και εφαρμογή της κοινοτικής νομοθεσίας.(8) Εφόσον το SOLVIT είναι ένα δίκτυο για την άτυπη επίλυση προβλημάτων, θα πρέπει να ασχολείται μόνο με υποθέσεις που δεν αποτελούν αντικείμενο νομικών διαδικασιών σε εθνικό ή κοινοτικό επίπεδο. Οι αιτούντες εξακολουθούν να έχουν τη δυνατότητα να κινήσουν τέτοιες διαδικασίες όποτε επιθυμούν, και τότε θα καταχωρίζεται στη βάση δεδομένων ότι το πρόβλημα έκλεισε. Όπου υπάρχουν άλλοι αποτελεσματικοί μηχανισμοί επίλυσης διασυνοριακών προβλημάτων και λειτουργούν αποτελεσματικά, το SOLVIT δεν έχει σκοπό να τους αντικαταστήσει, αλλά να παραπέμπει τις σχετικές υποθέσεις σ' αυτούς τους μηχανισμούς.(9) Για την επιτυχή επίλυση των προβλημάτων, προϋπόθεση είναι να συνεργάζονται τα συντονιστικά κέντρα των κρατών μελών. Το συντονιστικό κέντρο στο κράτος μέλος του αιτούντος πρέπει να εξασφαλίζει ότι η υπόθεση είναι έγκυρη και ότι είναι διαθέσιμες όλες οι σχετικές πληροφορίες. Τότε, εναπόκειται στο συντονιστικό κέντρο στο κράτος μέλος όπου εμφανίζεται το πρόβλημα να λάβει μέτρα για την επίλυσή του.(10) Και τα δύο συντονιστικά κέντρα θα πρέπει να επιβεβαιώσουν ότι μια υπόθεση είναι έγκυρη και ότι θα καταβάλουν κάθε δυνατή προσπάθεια να την επιλύσουν μέσα σε καθορισμένη προθεσμία, που μπορεί να παρατείνεται σε εξαιρετικές περιπτώσεις.(11) Οι αιτούντες θα πρέπει να πληροφορούνται εκ των προτέρων με ποιο τρόπο αντιμετωπίζονται οι υποθέσεις και ποιες προθεσμίες ισχύουν. Θα πρέπει να τους υπενθυμίζεται ότι έχουν επίσης στη διάθεσή τους άλλα, πιο επίσημα μέτρα επανόρθωσης, όπως οι δικαστικές διαδικασίες. Για να επωφεληθεί κάποιος από αυτά τα επίσημα μέσα, ίσως χρειάζεται να κατατεθεί προσφυγή εντός ορισμένων προθεσμιών, οι οποίες δεν αίρονται όταν χρησιμοποιείται το SOLVIT. Οι αιτούντες δεν είναι υποχρεωμένοι να δέχονται τις προτεινόμενες λύσεις. Δεδομένου ότι το SOLVIT είναι ένας άτυπος μηχανισμός επίλυσης προβλημάτων, δεν παρέχει στον αιτούντα τρόπους αμφισβήτησης των προτεινόμενων λύσεων.(12) Όλες οι προτεινόμενες λύσεις θα πρέπει να είναι απολύτως σύμφωνες με την κοινοτική νομοθεσία. Η Επιτροπή διατηρεί το δικαίωμα να κινήσει τη σχετική διαδικασία κατά των κρατών μελών εάν κρίνει ότι δεν συμβαίνει αυτό.(13) Θα πρέπει να λαμβάνονται όλα τα κατάλληλα μέτρα για την προστασία των εμπιστευτικών πληροφοριών.(14) Οι αρχές που ορίζονται στην παρούσα σύσταση θα πρέπει να εφαρμόζονται από τη στιγμή που θα τεθεί σε λειτουργία η βάση δεδομένων online,ΣΥΝΙΣΤΑ:I. ΓΕΝΙΚΑΑ. Αντικείμενο και πεδίο εφαρμογήςΗ παρούσα σύσταση, ορίζει τις αρχές που πρέπει να ακολουθούν τα συντονιστικά κέντρα των κρατών μελών όταν ασχολούνται με διασυνοριακά προβλήματα σχετικά με την εφαρμογή των κανόνων της εσωτερικής αγοράς στο πλαίσιο του δικτύου SOLVIT.Δεν εφαρμόζεται για προβλήματα που αποτελούν αντικείμενο νομικών διαδικασιών σε εθνικό ή κοινοτικό επίπεδο.Β. ΟρισμοίΓια τους σκοπούς της παρούσας σύστασης, ισχύουν οι ακόλουθοι ορισμοί:1. "συντονιστικό κέντρο": τμήμα της διοίκησης ενός κράτους μέλους με ευθύνη για το χειρισμό διασυνοριακών προβλημάτων που υποβάλλονται σε αυτό από άτομα ή επιχειρήσεις·2. "συντονιστικό κέντρο της χώρας καταγωγής": το συντονιστικό κέντρο στο κράτος μέλος στο οποίο ανακινείται ένα διασυνοριακό πρόβλημα·3. "επικεφαλής συντονιστικό κέντρο": το συντονιστικό κέντρο στο κράτος μέλος στο οποίο εμφανίστηκε το διασυνοριακό πρόβλημα·4. "διασυνοριακό πρόβλημα": πρόβλημα που αντιμετωπίζει ένα άτομο ή μια επιχείρηση σε ένα κράτος μέλος το οποίο συνδέεται με την εφαρμογή των κανόνων της εσωτερικής αγοράς από μια δημόσια αρχή σε άλλο κράτος μέλος· εδώ περιλαμβάνονται περιπτώσεις στις οποίες ένας πολίτης ή μια επιχείρηση που έχει μια διοικητική σχέση (π.χ. εθνικότητα, τυπικά προσόντα, εγκατάσταση) με ένα κράτος μέλος βρίσκεται ήδη στο δεύτερο κράτος μέλος στο οποίο εμφανίζεται το πρόβλημα·5. "κανόνες της εσωτερικής αγοράς": διατάξεις που διέπουν τη λειτουργία της εσωτερικής αγοράς κατά την έννοια του άρθρου 14, παράγραφος 2 της συνθήκης ΕΚ·6. "νομικές διαδικασίες": επίσημες διαδικασίες για την επίλυση μιας διαφοράς ενώπιον ενός δικαστικού ή οιονεί δικαστικού οργάνου·7. "αιτών": ένα άτομο ή μια επιχείρηση που θέτει υπέβαλε ένα διασυνοριακό πρόβλημα υπόψη ενός συντονιστικού κέντρου.II. ΑΡΧΕΣΑ. Συντονιστικό κέντρο της χώρας καταγωγής1. Το συντονιστικό κέντρο της χώρας καταγωγής πρέπει να καταχωρίσει το διασυνοριακό πρόβλημα στη βάση δεδομένων SOLVIT.2. Πριν από την εισαγωγή μιας υπόθεσης στη βάση δεδομένων, το συντονιστικό κέντρο της χώρας καταγωγής θα πρέπει:α) να βεβαιωθεί για το βάσιμο της υποθέσεως,β) να επαληθεύσει εάν η υπόθεση μπορεί να επιλυθεί καλύτερα με άλλα μέσα, όπως για παράδειγμα μέσω του δικτύου ευρωπαϊκών κέντρων πληροφόρησης·γ) να ελέγξει αν θα ήταν πιο κατάλληλη η δικαστική οδός.Δεν θα πρέπει να καταχωρίζει μια υπόθεση στη βάση δεδομένων αν αυτή αποτελεί ήδη αντικείμενο νομικών διαδικασιών. Αν ένας αιτών αποφασίσει, σε οποιοδήποτε στάδιο, να κινήσει επίσημες νομικές διαδικασίες, η υπόθεση θα πρέπει να αφαιρεθεί από τη βάση δεδομένων.3. Όταν εισάγει μια υπόθεση στη βάση δεδομένων, το συντονιστικό κέντρο της χώρας καταγωγής θα πρέπει να διαθέτει στο επικεφαλής συντονιστικό κέντρο όλες τις κατάλληλες πληροφορίες, για να είναι δυνατή η γρήγορη επίλυση της υπόθεσης, μέσα στα όρια της διαφύλαξης της εμπιστευτικότητας που αναφέρονται στο σημείο Η.4. Θα πρέπει να διατηρεί επαφή με τον αιτούντα μέχρι να λυθεί το πρόβλημα.Β. Επικεφαλής συντονιστικό κέντρο1. Το επικεφαλής συντονιστικό κέντρο θα πρέπει να επιβεβαιώνει την αποδοχή της υπόθεσης μέσα σε μια εβδομάδα και να την προωθήσει στο κατάλληλο τμήμα της διοίκησής του για ενέργεια. Εάν χρειάζεται πρόσθετες πληροφορίες, θα πρέπει να τις ζητήσει από το συντονιστικό κέντρο της χώρας καταγωγής το ταχύτερο δυνατόν. Αν το επικεφαλής συντονιστικό κέντρο δεν δεχθεί μια υπόθεση, αυτό θα πρέπει να εμφανίζεται αυτόματα στη βάση δεδομένων και να παρουσιάζονται οι λόγοι για την απόρριψη. Το συντονιστικό κέντρο της χώρας καταγωγής θα πρέπει να πληροφορήσει σχετικά τον αιτούντα, ο οποίος μπορεί τότε να προωθήσει την υπόθεση μέσω πιο επίσημων διαδικασιών.2. Το επικεφαλής συντονιστικό κέντρο θα πρέπει να αναλαμβάνει την ευθύνη για την επίλυση του διασυνοριακού προβλήματος.Γ. Πληροφόρηση του αιτούντος1. Το συντονιστικό κέντρο της χώρας καταγωγής θα πρέπει να πληροφορεί εκ των προτέρων τους αιτούντες σχετικά με τις διαδικασίες και τις προθεσμίες. Εδώ θα πρέπει να περιλαμβάνονται πληροφορίες ότι είναι ενδεχομένως διαθέσιμα πιο επίσημα μέσα προσφυγής σε εθνικό και κοινοτικό επίπεδο. Θα πρέπει να τονίζεται ότι υπό την εθνική νομοθεσία πρέπει ίσως να τηρηθούν ορισμένες προθεσμίες για να διαφυλαχθούν τα νόμιμα δικαιώματα και ότι το SOLVIT δεν επηρεάζει τις προθεσμίες αυτές.2. Οι αιτούντες θα πρέπει επίσης να πληροφορούνται ότι δεν είναι υποχρεωμένοι να δεχθούν τις προτεινόμενες λύσεις. Εν τούτοις, οι προτεινόμενες λύσεις δεν μπορούν να αμφισβητηθούν στο πλαίσιο του SOLVIT. Αν ένα πρόβλημα δεν μπορεί να επιλυθεί μέσω του SOLVIT, ή αν μια προτεινόμενη λύση θεωρείται απαράδεκτη, ο αιτών εξακολουθεί να έχει τη δυνατότητα να κινήσει επίσημες διαδικασίες, εάν επιθυμεί. Εάν κινηθούν επίσημες διαδικασίες κατά τη διάρκεια της φάσης επίλυσης του προβλήματος, αυτό θα έχει ως αποτέλεσμα τη διαγραφή του προβλήματος από το SOLVIT.Δ. Πρόσβαση στη βάση δεδομένων SOLVIT1. Το συντονιστικό κέντρο της χώρας καταγωγής και το επικεφαλής συντονιστικό κέντρο θα πρέπει να είναι σε θέση να καταχωρίσουν πληροφορίες στη βάση δεδομένων SOLVIT και να κλείσουν την υπόθεση.2. Τα άλλα συντονιστικά κέντρα θα πρέπει να έχουν πρόσβαση μόνο για ανάγνωση σ' αυτές τις πληροφορίες, που θα γίνεται ανωνύμως. Οι αιτούντες θα πρέπει να έχουν πρόσβαση μόνο για ανάγνωση της υπόθεσής τους.Ε. Προθεσμίες1. Μόλις το επικεφαλής συντονιστικό κέντρο επιβεβαιώσει την αποδοχή μιας υπόθεσης, η βάση δεδομένων θα πρέπει να αναφέρει την ημερομηνία μέχρι την οποία το πρόβλημα θα πρέπει να έχει επιλυθεί. Η προθεσμία για την επίλυση προβλημάτων θα πρέπει να είναι δέκα εβδομάδες.2. Σε εξαιρετικές περιπτώσεις, το συντονιστικό κέντρο της χώρας καταγωγής και το επικεφαλής συντονιστικό κέντρο μπορούν να συμφωνήσουν για παράταση της προθεσμίας μέχρι τέσσερις εβδομάδες, εάν θεωρούν πιθανό ότι θα βρεθεί μια λύση σ' αυτήν την περίοδο.ΣΤ. Ανταλλαγή πληροφοριών και επικοινωνία1. Το επικεφαλής συντονιστικό κέντρο θα πρέπει να καταβάλει κάθε δυνατή προσπάθεια για την επίλυση της υπόθεσης σε στενή συνεργασία με άλλα τμήματα της διοίκησής του.2. Θα πρέπει να γίνεται όσο το δυνατόν μεγαλύτερη χρήση ηλεκτρονικού ταχυδρομείου και άλλων γρήγορων μέσων επικοινωνίας.3. Το επικεφαλής συντονιστικό κέντρο θα πρέπει να ενημερώνει το συντονιστικό κέντρο της χώρας καταγωγής σχετικά με την πρόοδο. Θα πρέπει να ενημερώνει τις πληροφορίες στη βάση δεδομένων όποτε σημειώνονται αλλαγές ή τουλάχιστον μία φορά τον μήνα.4. Το επικεφαλής συντονιστικό κέντρο και το συντονιστικό κέντρο της χώρας καταγωγής θα πρέπει να συμφωνούν μεταξύ τους ποια γλώσσα θα χρησιμοποιούν για τη μεταξύ τους επικοινωνία, έχοντας υπόψη το στόχο της επίλυσης προβλημάτων μέσω άτυπων επαφών όσο το δυνατόν πιο γρήγορα και αποτελεσματικά, προς το συμφέρον του αιτούντος.5. Το επικεφαλής συντονιστικό κέντρο θα πρέπει να είναι υπεύθυνο για την παροχή των μεταφράσεων των εγγράφων που υποβάλλει ο αιτών, όταν είναι απαραίτητο.Ζ. Έκβαση μιας υπόθεσης1. Όλες οι προτεινόμενες λύσεις θα πρέπει να είναι απολύτως σύμφωνες με την κοινοτική νομοθεσία. Η Επιτροπή διατηρεί το δικαίωμα να κινήσει τη σχετική διαδικασία κατά των κρατών μελών όποτε κρίνει ότι δεν συμβαίνει αυτό.2. Όταν βρεθεί εμπρόθεσμα μια λύση σε ένα διασυνοριακό πρόβλημα, το επικεφαλής συντονιστικό κέντρο και το συντονιστικό κέντρο της χώρας καταγωγής θα πρέπει να επιβεβαιώνουν τη συμφωνία τους ότι το πρόβλημα λύθηκε και να καταχωρίζουν αυτό το γεγονός στη βάση δεδομένων. Το επικεφαλής συντονιστικό κέντρο θα πρέπει να πληροφορεί το συντονιστικό κέντρο της χώρας καταγωγής σχετικά με το πώς μπορεί ο αιτών να επωφεληθεί από τη λύση αυτή.3. Αν το επικεφαλής συντονιστικό κέντρο συμπεράνει ότι το οικείο κράτος μέλος έχει συμμορφωθεί με τη νομοθεσία για την εσωτερική αγορά και ότι η υπόθεση είναι αβάσιμη, θα πρέπει να το καταχωρίσει στη βάση δεδομένων. Το συντονιστικό κέντρο της χώρας καταγωγής θα πρέπει να πληροφορήσει τον αιτούντα σχετικά με τους λόγους. Ο αιτών μπορεί, αν επιθυμεί, να προωθήσει την υπόθεση μέσω πιο επίσημων διαδικασιών.Η. Εμπιστευτικότητα1. Το συντονιστικό κέντρο της χώρας καταγωγής θα πρέπει κανονικά να αποκαλύπτει την ταυτότητα του αιτούντος στο επικεφαλής συντονιστικό κέντρο για να διευκολύνεται η επίλυση προβλημάτων. Ο αιτών θα πρέπει να πληροφορείται σχετικά κατά την έναρξη της διαδικασίας και να του προσφέρεται η ευκαιρία να προβάλλει αντιρρήσεις, οπότε η ταυτότητα του αιτούντος δεν πρέπει να αποκαλυφθεί.2. Οι πληροφορίες που παρέχει ο αιτών θα πρέπει να χρησιμοποιούνται από το επικεφαλής συντονιστικό κέντρο μόνο για την επίλυση της υπόθεσης.3. Θα πρέπει να λαμβάνονται τα κατάλληλα μέτρα για τη διαφύλαξη δεδομένων που είναι ευαίσθητα για εμπορικούς λόγους ή δεδομένων προσωπικού χαρακτήρα ανά πάσα στιγμή και ιδιαίτερα κατά τη διαβίβαση δεδομένων στο πλαίσιο του δικτύου.III. ΗΜΕΡΟΜΗΝΙΑ ΕΦΑΡΜΟΓΗΣ ΚΑΙ ΑΠΟΔΕΚΤΕΣΗ παρούσα σύσταση εφαρμόζεται από την 1η Ιουνίου 2002.Η παρούσα σύσταση απευθύνεται στα κράτη μέλη.Βρυξέλλες, 7 Δεκεμβρίου 2001.Για την ΕπιτροπήFrederik BolkesteinΜέλος της Επιτροπής(1) CSE(97) 1 τελικό της 4ης Ιουνίου 1997.(2) COM(2001) 702 τελικό της 27ης Νοεμβρίου 2001.(3) Συμπέρασμα του Συμβουλίου της 31ης Μαΐου 2001.(4) CES 702/2001 της 30ής και 31ης Μαΐου 2001.(5) CdR 200/2001 Αναθ. 2 της 14ης και 15ης Νοεμβρίου 2001.(6) COM(2001) 428 της 25ης Απριλίου 2001.